AN COIMISIÚN EORPACH An Bhruiséil,7.12.2015 COM(2015) 613 final 2015/0277(COD) Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE maidir le rialacha comhchoiteanna i réimse na heitlíochta sibhialta agus lena mbunaítear Gníomhaireacht Sábháilteachta Eitlíochta na hEorpa, agus lena n

x001e

aisghairtear Rialachán (CE) Uimh. 216/2008 ó Pharlaimint na hEorpa agus ón gComhairle (Téacs atá ábhartha maidir le LEE) {SWD(2015) 262 final}

{SWD(2015) 263 final}



MEABHRÁN MÍNIÚCHÁIN 1.COMHTHÉACS AN TOGRA •Forais agus cuspóirí an togra Tá an tionscnamh seo ina chuid de "Straitéis Eitlíochta chun Feabhas a chur ar an Iomaíochas in Earnáil Eitlíochta an Aontais Eorpaigh" a d'eisigh an Coimisiún Eorpach in 2015. Is éard is aidhm leis creat sábháilteachta eitlíochta an Aontais Eorpaigh a ullmhú do na dúshláin a bheidh ann sna deich mbliana nó cúig bliana déag amach romhainn agus ar an gcaoi sin a áirithiú go mbeidh aeriompar sábháilte, slán agus neamhdhíobhálach don chomhshaol ann. Tá an tionscnamh seo bunaithe ar bhreis agus dhá bhliain déag de thaithí ar chur chun feidhme Rialachán (CE) Uimh. 216/2008 agus ar an Rialachán ba réamhtheachtaí dó. Is réamhchoinníollacha iad an tsábháilteacht agus caomhnú an chomhshaoil má táthar le hearnáil eitlíochta iomaíoch a cur ar fáil. Toisc go bhfuiltear ag tuar go mbeidh 14.4 milliún eitilt ann in 2035 (50% sa bhreis ar an líon eitiltí in 2012), is é cuspóir an Choimisiúin a áirithiú go gcoinneoidh an córas líon na dtionóiscí íseal mar atá faoi láthair, rud a fhágfaidh go bhféadfaidh earnáil eitlíochta an Aontais Eorpaigh fás go sábháilte sa todhchaí agus sa tslí sin cuidiú le buntáiste iomaíoch earnáil eitlíochta an Aontais Eorpaigh. Chun na críche sin, moltar leis an tionscnamh seo go dtabharfar isteach cur chuige bunaithe ar riosca agus ar fheidhmíocht i ndáil le rialáil sábháilteachta, go líonfar na bearnaí sabháilteachta atá ann cheana, agus go ndéanfar idirspleáchas idir sábháilteacht eitlíochta agus réimsí teicniúla eile den rialáil, amhail slándáil eitlíochta nó caomhnú an chomhshaoil, a chur san áireamh ar bhealach níos fearr. Cé gurb í an tsábháilteacht eitlíochta príomhchuspóir an togra seo, ní hí an taon chuspóir amháin atá ann. Ní mór an togra seo a mheas freisin i gcomhthéacs tosaíochtaí an Choimisiúin maidir le cothú post agus fáis, forbairt an mhargaidh inmheánaigh agus neartú ról na hEorpa mar ghníomhaí domhanda. Is éard is aidhm leis an tionscnamh seo rannchuidiú le tionscal eitlíochta Eorpach iomaíoch mar aon le monarú aerloingseoireachta lena gcruthófar poist ardluacha agus lena spreagfar nuálaíocht theicneolaíoch. Cruthófar creat rialála éifeachtach leis an tionscnamh, le haghaidh comhtháthú samhlacha nua gnó agus teicneolaíochtaí atá ag teacht chun cinn. Go háirithe moltar leis an tionscnamh seo creat de chuid an Aontais a chruthú chun go ndéanfar aerárthaí gan foireann a chomhtháthú go sábháilte san Aerspás Eorpach. Is freagairt an togra seo freisin ar na glaonna ó na Ballstáit, ó lucht tionscail agus ó úsáideoirí aerspáis ar chur chuige níos comhréirí agus níos solúbtha maidir le rialáil sábháilteachta agus deireadh a chur le rialacha a d'fhéadfadh bac a chur ar fhiontraíocht de bharr iomarca ceanglas saintreorach. Moltar ann go háirithe creat inscálaithe a thabhairt isteach lena naithneofar na difríochtaí atá ann idir earnálacha éagsúla na heitlíochta sibhialta agus na rioscaí a bhaineann leo. Táthar ag súil go dtairbheoidh earnáil iomlán na heitlíochta san Aontas den chur chuige sin agus go noirfidh sé do riachtanais na bhfiontar beag agus meánmhéide (FBManna), go háirithe. Agus aistriú á dhéanamh go cur chuige bunaithe ar riosca agus ar fheidhmíocht i leith rialála agus maoirseachta, ní mór do na Ballstáit agus do Ghníomhaireacht Sábháilteachta Eitlíochta an Aontais Eorpaigh (EASA) scileanna agus inniúlachtaí nua a fhorbairt chun go mbeidh siad bord ar bhord i gcónaí leis na teicneolaíochtaí is déanaí arna bhforbairt ag an tionscal. Tacaíonn an tionscnamh seo leis na cuspóirí sin a bhaint amach trí shocruithe níos fearr maidir le comhordú agus forbairt taighde agus oiliúna eitlíochta a mholadh. Ar deireadh dírítear sa mholadh seo ar na dúshláin atá roimh roinnt údarás náisiúnta i gcothabháil agus maoiniú na nacmhainní atá de dhíth leis an obair deimhniúcháin agus maoirseachta a cheanglaítear a chur i gcrích. Chuige sin moltar sa togra seo creat le haghaidh chomhthiomsú agus comhroinnt acmhainní teicniúla idir na húdaráis náisiúnta agus Gníomhaireacht Sábháilteachta Eitlíochta an Aontais Eorpaigh, agus lena náirítear go bhféadfaí freagrachtaí maidir le cur chun feidhme reachtaíocht an Aontais a aistriú ar bhonn deonach. •Comhsheasmhacht le forálacha beartais atá ann cheana sa réimse beartais seo Cuireann an tionscnamh seo le forálacha an Aontais atá ann cheana a bhaineann le sábháilteacht eitlíochta sibhialta mar atá i Rialachán (AE) Uimh. 216/2008 faoi láthair. Tá an togra comhsheasmhach le tionscnamh an Choimisiúin in 2013 maidir le dlús a chur le cur chun feidhme an Aerspáis Eorpaigh Aonair (an tionscnamh SES II +). Agus an togra seo á ullmhú chuir an Coimisiún san áireamh togra COM(2013)409 an 11.06.2013 ón gCoimisiún agus torthaí na bpléití i bParlaimint na hEorpa agus sa Chomhairle a rinneadh go dtí seo ar leasuithe beartaithe SES II+ ar Rialachán (CE) Uimh. 216/2008. Sa chaoi nach mbeadh dhá thogra reachtacha a bhaineann le Rialachán (CE) Uimh. 216/2008 á bplé i gcomhthráth agus toisc gurb é an togra seo an ceann is cuimsithí, rinneadh na leasuithe beartaithe SES II+ ar Rialachán (CE) Uimh. 216/2008 a chomhchuimsiú sa togra nua seo agus iad á noiriúnú do struchtúr nua agus stíl dréachtaithe nua an togra seo. Dá thoradh sin ní dhéanfaidh an Coimisiún aon phléití breise ar thogra COM(2013)409 an 11.6.2013 a tíolacadh mar chuid den tionscnamh SES II+. I gcás ina bhfuil tionchar ag athruithe a mholtar sa tionscnamh seo ar reachtaíocht eile de chuid an Aontais arna glacadh ag Parlaimint na hEorpa agus ag an gComhairle a bhaineann le haeriompar (an cás is minice d'fhiosrúcháin ar thionóiscí, tuairisciú ar tharluithe agus ceadúnú aeriompróirí), moltar leasuithe iomchuí ar ghníomhartha eile de chuid an Aontais le cur chuige comhsheasmhach a áirithiú. •Comhsheasmhacht le beartais eile an Aontais Tá an tionscnamh seo nasctha agus lánchomhsheasmhach le cuspóirí straitéiseacha an Choimisiúin 20142019, eadhon cuspóirí i ndáil le "Poist agus Fás" a chur chun cinn agus "Margadh Inmheánach níos Doimhne agus níos Cothroime a bhfuil Bonn Tionsclaíoch níos Láidre aige". Tá an togra seo comhsheasmhach leis an gCur Chuige Comhchoiteann i ndáil le gníomhaireachtaí díláraithe an Aontais a chomhaontaigh an Coimisiún, Parlaimint na hEorpa agus an Chomhairle i mí Iúil 2012, agus ailíníonn sé, más iomchuí, na forálacha a bhaineann le Gníomhaireacht Sábháilteachta Eitlíochta an Aontais Eorpaigh leis na clásail chaighdeánacha a mholtar sa chur chuige comhchoiteann sin. Tá sé beartaithe leis an tionscnamh seo freisin dearadh agus oibríochtaí aerárthaí gan foireann a dhéanamh níos comhsheasmhaí leis an gcreat beartais eitlíochta níos leithne. Is éard a bheidh sna aerárthaí gan foireann cineál eile aerfheithicle a sholáthróidh raon seirbhísí nua i margadh eitlíochta na hEorpa faoi chuimsiú Rialachán (CE) Uimh. 1008/2008 maidir le rialacha comhchoiteanna le haghaidh oibriú aersheirbhísí sa Chomhphobal. Ós rud é go núsáideann aerárthaí gan foireann an taerspás céanna agus a úsáideann aerárthaí eile, caithfidh sábháilteacht a noibríochtaí bheith comhleanúnach leis an mbeartas sábháilteachta eitlíochta foriomlán. Ar deireadh, caithfidh oibríochtaí aerárthaí gan foireann bheith comhsheasmhach leis na rialacha aerthráchta atá leagtha síos i Rialacha Comhchoiteanna an Aeir. 2.BUNÚS DLÍ, COIMHDEACHT AGUS COMHRÉIREACHT •Bunús dlí

Tá an togra bunaithe ar Airteagal 100(2) den Chonradh ar Fheidhmiú an Aontais Eorpaigh, arb é an bunús dlí é le haghaidh bearta an Aontais i ndáil le haeriompar a ghlacadh. •Coimhdeacht (le haghaidh inniúlacht neamheisiach) De bhun Rialachán Uimh. 1592/2002 agus Rialachán (CE) Uimh. 216/2008 cuireadh de fhreagracht ar an Aontas cúraimí a bhaineann le haeracmhainneacht agus comhoiriúnacht chomhshaol táirgí aerloingseoireachta, oibríochtaí eitilte, ceadúnú foirne eitilte, aeradróim agus bainistiú aerthráchta agus seirbhísí aerloingseoireachta (BAT/SAL), chomh maith le sábháilteacht oibreoirí tríú tír. Dá bhrí sin tá an tsábháilteacht eitlíochta sibhialta rialáilte ar leibhéal an Aontas le breis agus deich mbliana anuas. Tá an scéal amhlaidh toisc gur gníomhaíochtaí ar leibhéal trasnáisiúnta iad an taeriompar agus an táirgeadh aerloingseoireachta den chuid is mó ar féidir díriú isteach níos fearr uirthi ar leibhéal an Aontais. Faoin tionscnamh reatha moltar líon teoranta réimsí sonracha a chur leis an gcreat sábháilteachta eitlíochta foriomlán seo de chuid an Aontais, eadhon aerárthaí gan foireann, sábháilteacht seirbhísí láimhseála ar an talamh agus gnéithe slándála aerárthaí agus dearthaí córas eitlíochta, lena náirítear cibearshlándáil. Tá gné thrasteorann ag monarú aerárthaí ós rud é go gceannaítear roinnt mhaith aerárthaí gan foireann ar líne, go nallmhairítear iad nó go mbíonn páirteanna allmhairithe iontu. Tá sé deacair aitheantas frithpháirteach a bhaint amach sa mhargadh inmheánach i bhfianaise caighdeáin agus rialacha atá mionsonraithe agus éagsúil le chéile. I dtaca le seirbhísí aerárthaí gan foireann freisin, tá roinnt mhaith oibreoirí ag forbairt gníomhaíochtaí trasteorann. Mar shampla, tá cigireachtaí bonneagair, ó rigí ola go ráillrianta á neagrú ar leibhéal idirnáisiúnta. Fiú más cúng an raon atá ag oibríochtaí, ba cheart oibreoirí a bheith ábalta an taerárthach céanna gan foireann agus na ceanglais oibriúcháin céanna a úsáid agus an píolóta céanna in áiteanna éagsúla san Aontas lena ngnólachtaí a fhorbairt, go háirithe má oibríonn siad i margaí nideoige. Chuir cuideachtaí móra seachadta in iúl go bhfuil sé beartaithe acu a gcuid seirbhísí a eagrú ar leibhéal na hEorpa, a d'fhágfadh do mbeadh rialacha comhchoiteanna de dhíth. Tá feidhm ag an gcoimhdeacht ar leibhéal chur chun feidhme na rialacha comhchoiteanna, e.g. déanfaidh údaráis Ballstáit measúnuithe riosca áitiúla agus cinnfidh siad cén taerspás a bheidh ar oscailt nó dúnta d'oibríochtaí aerárthaí gan foireann, agus na coinníollacha faoina ndéanfar sin. Tá gné áitiúil ag formhór na noibríochtaí aerárthaí éadroma gan foireann agus ba cheart é a bheith faoi na húdaráis áitiúla an leibhéal riosca a mheasúnú agus an cineál sonrach oibríochta a údarú. Maidir le seirbhísí láimhseála ar an talamh, tá gá le gníomhaíocht ar leibhéal an Aontais ós rud é gurb iad na tionóiscí a bhaineann le láimhseáil ar an talamh an ceathrú catagóir tionóiscí is mó le deich mbliana anuas cé nár thug tionscnaimh dheonacha ar leibhéal na mBallstát aon torthaí sásúla i leith déileáil leis an riosca sin go nuige seo. Níl aon cheanglais sábháilteachta ar leibhéal an Aontais faoi láthair lena ndírítear go díreach ar sholáthraithe seirbhísí ar an talamh. Ós rud é gur cuid den chóras eitlíochta foriomlán iad seirbhísí láimhseála ar an talamh agus go bhfuil siad idirnasctha le córais eile atá cumhdaithe faoi inniúlacht an Aontais (amhail oibríochtaí aeradróim agus eitilte), fágfaidh a rialáil ar leibhéal an Aontais go náiritheofar cur chuige comhsheasmhach sna Ballstáit uile. Le cur chuige comhréireach a áirithiú, moltar nach mbeidh gá le deimhniúchán soláthraithe seirbhísí mar choinníoll le hoibríochtaí a thosú. Tá an Coimisiún den tuairim freisin gur cheart na ceanglais chomhchoiteanna maidir le láimhseáil ar an talamh a bheith bunaithe ar chaighdeáin agus deachleachtais tionscail aitheanta. Ag an am céanna ba cheart na huirlisí rialála is gá a thabhairt do na Ballstáit lena áirithiú go ndéanfar maoirseacht éifeachtach i ndáil le soláthraithe na seirbhísí sin. I ndáil le gnéithe slándála an aerárthaí agus dearthaí córas, ní mór a thaispeáint go bhfuil an tAontas gafa cheana le roinnt de na ceisteanna sin. Ní soiléir i gcónaí an idirghníomhaíocht atá idir Rialachán (CE) Uimh. 300/2008 ó Pharlaimint na hEorpa agus ón gComhairle an 11 Márta 2008 maidir le rialacha comhchoiteanna i réimse slándála na heitlíochta sibhialta agus lena naisghairtear Rialachán (CE) Uimh. 2320/2002, agus Rialachán (CE) Uimh. 216/2008 reatha, áfach, lena náirítear ról Ghníomhaireacht Sábháilteachta Eitlíochta an Aontais Eorpaigh. Sa tionscnamh seo beartaítear ról an Aontais a shoiléiriú i dtaca leis sin, ag cur san áireamh go bhfuil dlúthnasc idir na gnéithe slándála sin agus sábháilteacht dearthaí aerárthaí agus oibríochtaí eitilte, i gcás ina bhfuil freagracht ar an Aontas cheana de bhun Rialachán (CE) Uimh. 216/2008 cheana féin. •Comhréireacht Tá an chomhréireacht ar cheann de phríomhchuspóirí an tionscnaimh reatha, agus is dlúthchuid den phacáiste deiridh de bhearta beartais a mholtar iad na bearta lena ndírítear ar an gcreat sábháilteachta eitlíochta a dhéanamh níos comhréirí, mar a mhínítear sa tuarascáil ar Mheasúnú Tionchar a ghabhann leis (Caibidil 6.6). Tá sé beartaithe sa tionscnamh seo go dtabharfar isteach cur chuige bunaithe ar riosca maidir le rialáil na sábháilteachta eitlíochta, dá dtairbheodh earnáil na heitlíochta ina hiomláine agus a d'oirfeadh go háirithe do rialáil FBManna. •An rogha ionstraime Ní athraíonn an togra reatha an cineál ionstraime a úsáidfear. Ó 2002 nuair a glacadh Rialachán (CE) Uimh. 1592/2002 ar aghaidh is trí bhíthin Rialachán atáthar ag rialáil shábháilteacht na heitlíochta sibhialta san Aontas. Níl aon chúis ann lena athrú dar leis an gCoimisiún. 3.TORTHAÍ NA MEASTÓIREACHTAÍ EX POST, AN CHOMHAIRLIÚCHÁIN LEIS NA PÁIRTITHE LEASMHARA AGUS NA MEASÚNUITHE TIONCHAIR •Meastóireachtaí ex-post/seiceálacha oiriúnachta ar reachtaíocht atá ann cheana Neamhbhainteach •Comhairliúcháin leis na geallsealbhóirí Chuaigh an Coimisiún agus Gníomhaireacht Sabháilteachta Eitlíochta na hEorpa i gcomhairle le geallsealbhóirí i gcomhthráth. Bhí an dá chomhairliúchán comhlántach. Sa bhreis air sin, thionóil seirbhísí an Choimisiúin roinnt cruinnithe le Ballstáit agus le geallsealbhóirí eitlíochta chun na comhairliúcháin phoiblí a fhorlíonadh le faisnéis bhreise. Tá achoimre ar thorthaí chomhairliúchán poiblí an Choimisiúin foilsithe ar shuíomh gréasáin Europa . Is iad seo a leanas príomhthorthaí an chomhairliúcháin sin: –Táthar ar aon tuairim go bhfuil leibhéal anard sábháilteachta bainte amach ag an Aontas. D'aontaigh os cionn 90% de na rannpháirtithe le ráiteas gur féidir taisteal go sábháilte in eitleán, faoi láthair, san Aontas Eorpach. –Ag an am céanna aithníodh nach féidir bheith réchúiseach riamh ó thaobh sábháilteachta de. Creideann os cionn 70% de na Ballstáit agus de na heagraíochtaí tionscail a ghlac páirt sa suirbhé ar líne nach mór feabhas a chur ar an gcumas rioscaí sábháilteachta a aithint agus a mhaolú. –I dteannta an fheidhmíocht sábháilteachta reatha a chothabháil, is í éifeachtúlacht agus comhréireacht an chórais reatha príomhchúram na mBallstát agus na ngeallsealbhóirí. Tá formhór mór na neagraíochtaí a ghlac páirt i suirbhé ar líne don Choimisiún (82%), agus go háirithe na FBManna, ag maíomh go bhfuil na rialacha atá ann cheana rómhionsonraithe agus róshaintreorach, agus go bhféadfaí na leibhéil sábháilteachta reatha a choinneáil ar bun agus costas comhlíonta níos ísle ag gabháil leo (83%). Tá formhór na mBallstát den tuairim sin; –Is ábhar mór imní é ag na Ballstáit agus lucht tionscail go bhfuil na hacmhainní teicniúla á núsáid ar bhealach neamhéifeachtúil ag údaráis eitlíochta agus go mbíonn acmhainní in easnamh ar roinnt údarás náisiúnta eitlíochta. Creideann tromlach na mBallstát (63%) agus na neagraíochtaí a thug freagraí don suirbhé ar líne don Choimisiúin nach leor na hacmhainní airgeadais ná acmhainní daonna atá ag cuid de na húdaráis náisiúnta eitlíochta lena gcúraimí maoirseachta a dhéanamh.

–Mhol tionscal monarúcháin na naerárthaí go mbeadh ról i bhfad níos gníomhaí ag an Aontas chun caighdeáin sábháilteachta eitlíochta sibhialta Eorpacha a chur chun cinn go hidirnáisiúnta, lena náirítear san Eagraíocht Eitlíochta Sibhialta Idirnáisiúnta (ICAO), agus léirigh siad a nimní maidir le hinfhaighteacht fhadtéarmach acmhainní ag Gníomhaireacht Sábháilteachta Eitlíochta na hEorpa le haghaidh deimhniúchán táirgí; –Tharraing 73% de na heagraíochtaí a ghlac páirt sa suirbhé ar líne don Choimisiúin aird air go bhfuil neamhréireachtaí, bearnaí agus forlíontaí féideartha i gcur chun feidhme an dlí, go háirithe toisc go léirmhínítear an dlí ar bhealaí éagsúla ó Bhallstát go chéile. Rannchuidigh comhpháirtithe sóisialta an Aontais (a dhéanann ionadaíocht ar fhostóirí agus ar fhostaithe) leis na comhairliúcháin a sheol an Coimisiún agus Gníomhaireacht Sábháilteachta Eitlíochta na hEorpa. Chuir na heagraíochtaí a dhéanann ionadaíocht ar phearsanra eitlíochta in iúl go háirithe gur cheart go ndéanfaí an córas reatha de rialacháin sainordaitheacha a chomhlánú seachas a ionadú leis an gcur chuige bunaithe ar fheidhmíocht maidir le sábháilteacht eitlíochta. Bhí infhaighteacht acmhainní atá tiomnaithe do mhaoirseacht sábháilteachta sa todhchaí ina cúis imní d'eagraíochtaí a dhéanann ionadaíocht ar fhostaithe freisin agus luaigh siad nach mór aird ar leith a thabhairt ar ardleibhéal oiliúna agus inniúlachta foirne a áirithiú sna húdaráis agus in éarnáil na heitlíochta i gcoitinne. Bhí eagraíochtaí a dhéanann ionadaíocht ar phíolótaí imníoch go háirithe faoin tionchar diúltach a d'fhéadfadh teacht as cleachtais fostaíochta aerlínte áirithe agus as samhlacha gnó nuálacha eile. Ar an taobh eile tharraing eagraíochtaí a dhéanann ionadaíocht ar fhostaithe aird an Choimisiúin ar dhifríochtaí i gcur i bhfeidhm an dlí ó Bhallstát go chéile, rórialáil agus úsáid neamhéifeachtúil acmhainní atá tiomnaithe do dheimhniúchán agus maoirseacht. Chuir fostóirí in iúl go háirithe go bhfuil an mhaoirseacht á heagrú fós ar bhonn phrionsabal fhreagracht an Bhallstáit aonair, d'ainneoin go noibríonn tionscal na heitlíochta gan srianadh laistigh den mhargadh inmheánach. Meastar gur tábhachtach iad an cothrom iomaíochta, an caighdeánú agus an chobhsaíocht i gcur chun feidhme na rialacha do na fostaithe. Mhol roinnt de na heagraíochtaí a dhéanann ionadaíocht ar fhostaithe go mbunófaí aon údarás eitlíochta sibhialta amháin don Aontas. Comhaontaíonn an Coimisiún le torthaí na gcomhairliúchán poiblí den chuid is mó agus tá an méid sin léirithe i leagan amach an togra reatha. Ba cheart feabhas a chur ar chumas an Aontais rioscaí sábháilteachta a aithint agus a mhaolú le forálacha an togra a dhéileálann le bainistíocht sábháilteachta, leis an bPlean Eorpach um Shábháilteacht Eitlíochta agus cláir náisiúnta um shábháilteacht. Ach cur chuige bunaithe ar riosca agus feidhmíocht maidir le rialáil a thabhairt isteach, ba cheart go bhféadfaí creat rialála níos comhréirí a chur i gcrích lena gcuirfí san áireamh níos fearr na difríochtaí idir na cineálacha éagsúla gníomhaíochtaí eitlíochta agus na rioscaí a bhaineann leo. Táthar ag súil go méadófar an éifeachtúlacht in úsáid na nacmhainní leis an gcreat molta le haghaidh comhthiomsú agus comhroinnt acmhainní idir na húdaráis náisiúnta eitlíochta agus Gníomhaireacht Sábháilteachta Eitlíochta an Aontais Eorpaigh. Eagraíodh comhairliúchán poiblí ar leithligh le haghaidh aerárthaí gan foireann, agus dearbhaíodh ann go raibh gá le beart práinneach ar leibhéal an Aontais le leas a bhaint as poitéinseal aerárthaí gan foireann. Deimhníodh gur rannchuidigh na teicneolaíochtaí seo le poist agus fás a chruthú. Dheimhnigh an comhairliúchán an dearcadh go bhfuil raon iomlán aerárthaí gan foireann réidh le forbairt agus go bhfuil bac á chur ar fhairsingiú tapa trí éiginnteacht dhlíthiúil agus theicneolaíoch. Is fíorualach údaruithe sonracha agus ilroinnt. Dúirt freagróirí gurbh iad an tsábháilteacht agus an príobháideachas na hábhair imní ba thábhachtaí a d'fhéadfaí a bhainistiú le creat rialála iomchuí lena gcoinneálfaí rialacha comhréireach le riosca agus lena mbeadh ról láidir ag údaráis náisiúnta. Meastar go ginearálta nach bhfuil roinnt na hinniúlachta faoi láthair idir an tAontas agus Ballstáit maidir le rialáil aerárthaí gan foireann, atá bunaithe ar thairseach 150 kg, oiriúnach a thuilleadh. Ba cheart forbairt a theacht ar na rialacha maidir le haerárthaí gan foireann i dtreo cur chuige oibríochtlárnach, ina mbeidh an riosca a bhaineann le hoibríocht áirithe ag brath ar raon fachtóirí. Maidir le gnéithe slándála agus príobháideachais oibríochtaí aerárthaí gan foireann, ní luaitear go bhfuil gá le rialacha nua, ach gur gá na rialacha atá ann cheana a chur i bhfeidhm níos fearr, go mbeidh comhoibriú níos dlúithe idir údaráis náisiúnta eitlíochta agus údaráis náisiúnta um chosaint sonraí. •Saineolas a bhailiú agus a úsáid D'iarr an Coimisiún Tuairim ó Ghníomhaireacht Sábháilteachta Eitlíochta na hEorpa a tíolacadh ar an 16 Márta 2015 . Tá an tuairim bunaithe ar bhreis is 6 000 barúil arna gcur isteach ag Ballstáit agus geallsealbhóirí, agus moltar inti athruithe éagsúla a dhéanamh ar réimsí éagsúla rialáil theicniúil na heitlíochta, lena náirítear sábháilteacht, slándáil, taighde, caomhnú an chomhshaoil, agus úsáid éifeachtúil acmhainní laistigh de chóras sábháilteachta eitlíochta na hEorpa. Bhí an Coimisiún ag brath ar shaineolas agus comhairle ó na foinsí seo a leanas: 1.Cuireadh dhá staidéar amach ar conradh chun tacú le próiseas an mheasúnaithe tionchair: –Sa chéad staidéar rinneadh anailís ar infhaighteacht, éifeachtúlacht úsáide agus forás acmhainní daonna údarás eitlíochta chomh maith le maoiniú chóras sábháilteachta eitlíochta na hEorpa (staidéar tacaíochta ar acmhainní). Baineadh de thátal as an staidéar sin go bhfuil meath tagtha ar an gcóimheá idir an tualach oibre agus na hacmhainní le deich mbliana anuas. Ina theannta sin, de réir an staidéir, d'fhéadfaí na hacmhainní atá ann cheana a leithdháileadh níos fearr ar fud an chórais. Aithníodh laigí freisin i dtaca le cáilíochtaí foirne. Maítear sa staidéar go gcuireann na gnéithe sin, i dteannta a chéile, cosc ar údaráis eitlíochta a gcumas a fhorbairt ina iomláine. Ar deireadh, baineadh de thátal as an staidéar go bhfuil tionchar ag na difríochtaí i modhanna oibre idir údaráis náisiúnta eitlíochta agus difríochtaí sa chaoi ina maoinítear na húdaráis seo ar an gcothrom iomaíochta laistigh den chómhargadh eitlíochta. –Sa dara staidéar, ar scéimeanna feidhmíochta agus cur chuige bunaithe ar fheidhmíocht, cíoradh na bhféidearthachtaí maidir le heilimintí feidhmíochta a thabhairt isteach i mbainistíocht sábháilteachta eitlíochta (staidéar tacaíochta ar fheidhmíocht). Baineadh de thátal as an staidéar sin go mbeidh tabhairt isteach scéime feidhmíochta sábháilteachta don eitlíocht shibhialta indéanta, ach tugadh rabhadh maidir lena thabhairt isteach róthapa ar roinnt cúiseanna teicniúla. I dtaca le cur chuige bunaithe ar fheidhmíocht maidir le rialáil na sábháilteachta eitlíochta, baineadh de thátal as an staidéar gur cheart go mbeadh tionchar dearfach ag an gcur chuige sin ar shábháilteacht eitlíochta agus ar nuálaíocht, ach nach féidir ach tuairisc cháilíochtúil a dhéanamh ar thionchar an chur chuige sin agus go mbeidh sé ag brath go mór ar rialacha sonracha a iompófar ó rialacha saintreoracha go rialacha atá bunaithe ar fheidhmíocht. Fágann an méid sin nach féidir na sochair a bhaineann le cur chuige bunaithe ar fheidhmíocht i leith rialáil sábháilteachta in earnáil na heitlíochta a chainníochtú roimh ré. Rinne lucht tionscail agus saineolaithe de chuid na mBallstát athbhreithniú piaraí ar an staidéar seo freisin. 2.Chuir an Coimisiún san áireamh moltaí ón bhfo-ghrúpa um chóras rialála eitlíochta an Aontais Eorpaigh sa todhchaí a bhunaigh Bord Bainistíochta Ghníomhaireacht Sábháilteachta Eitlíochta na hEorpa, a bhí comhdhéanta d'ArdStiúrthóirí na hEitlíochta Sibhialta in 14 Bhallstát/Stát CSTE, comh maith le hionadaithe ó EASA agus ón gCoimisiún. Ar deireadh cuireadh san áireamh torthaí na meastóireachta seachtraí neamhspleáiche, meastóireacht a rinneadh i gcomhréir le hAirteagal 62 de Rialachán (CE) Uimh. 216/2008 maidir le cur chun feidhme an Rialacháin seo (Meastóireacht Airteagal 62). Moladh sa dá mheastóireacht, inter alia, go leasófaí líon áirithe gnéithe de Rialachán (CE) Uimh. 216/2008. Tá achoimre ar na moltaí a rinneadh sna meastóireachtaí sin sa tuarascáil ar an measúnú tionchair a ghabhann leis an togra seo. •Measúnú tionchair Tá dhá Thuarascáil ar Mheasúnú Tionchair ag gabháil leis an togra seo agus is féidir rochtain a fháil orthu ag [nasc]. Rinne an Bord um Measúnú Tionchair athbhreithniú ar an Tuarascáil ar Mheasúnú Tionchair ar an Athbhreithniú ar Rialachán (CE) Uimh. 216/2008, agus d'eisigh sé tuairim dhearfach [nasc] ar an 19 Meitheamh 2015. Rinne an Bord um Ghrinnscrúdú Rialála athbhreithniú ar an Tuarascáil ar Mheasúnú Tionchair ar Fhorbairt Shábháilte Oibríochtaí Ladrann san Aontas Eorpach agus d'eisigh sé tuairim dhearfach [nasc] ar an 5 Samhain 2015. •Oiriúnacht rialála agus simpliú Sa togra díolmhaítear aerárthaí foireannaithe de dhearadh ansimplí nó a noibrítear go háitiúil den chuid is mó iad, agus eitleáin ar de dhéantús baile iad nó atá anneamhchoitianta nó nach bhfuil ach líon beag díobh ann. Díolmhaítear sa togra freisin aeradróim nach bhfuil ar oscailt i gcomhair úsáid phoiblí, agus nach bhfónann d'aon aeriompar tráchtála, nó nach gcomhlíonann saintréithe teicniúla íosta áirithe a bhaineann le méid nó raon na noibríochtaí. Níl micrifhiontair agus FBManna eisiata ó raon feidhme an togra, agus is amhlaidh atá faoi Rialachán (CE) Uimh. 216/2008 atá ann faoi láthair. Mar sin féin tugtar isteach córas níos comhréirí agus níos inscálaithe sa togra lenar féidir na difríochtaí atá idir gnólachtaí atá ar mhéideanna éagsúla a chur san áireamh níos fearr. Ar ceann de phríomhthosaíochtaí an togra reatha tá corás inscálaithe dá leithéid a thabhairt isteach. Go sonrach, i dtaca le FBManna agus an eitlíocht éadrom, ach líon áirithe beart a dhéanamh, laghdófaí an tualach riaracháin do na hearnálacha seo agus bheadh an rialáil níos fabhraí d'fhiontraithe beaga. I réimse an fhormheasa ar dhearthaí aerárthaí, moltar nós imeachta malartach ar dheimhniúchán cineáil le haghaidh aerárthaí éadroma a úsáidtear in oibríochtaí íseal-riosca. Maidir le monaróirí aerárthaí éadroma a eisiatar de ghnáth ó rialacha an Aontais, d'fhéadfaidís freisin - dá mba mhian leo - a gcuid táirgí a chur faoi rialáil faoi dhlí an Aontais Eorpaigh agus tairbhiú ar an gcaoi sin de shaorchúrsaíocht laistigh den mhargadh inmheánach. D'fhéadfadh aerchlubanna agus comhlachais speisialaithe eitlíochta éadroime - laistigh de choinníollacha bunaithe - gníomhú mar aonáin cháilithe thar ceann údaráis náisiúnta eitlíochta. Ina theannta sin, éascófar an malartú leictreonach faisnéise agus tabhairt isteach teicneolaíochtaí digiteacha breise leis an togra seo. Molann an Coimisiún go háirithe go mbunófar stór lárnach leictreonach d'fhaisnéis is ábhartha do ghníomhaíochtaí deimhniúcháin, maoirseachta agus forfheidhmithe a mbeadh rochtain ag údaráis eitlíochta uile na mBallstát agus ag Gníomhaireacht Sábháilteachta Eitlíochta na hEorpa air. Faisnéis áirithe a bhaileofar sa stór lárnach, cuirfear ar fáil í don phobal i gcoitinne. Moltar go dtabharfar de chumhacht don Ghníomhaireacht socruithe a dhéanamh le gnóthais nó comhlachais gnóthas maidir le bailiú, malartú agus anailísiú sonraí, rud a réiteodh an bealach chun teicneolaíochtaí na "mórshonraí" a thabhairt isteach in anailísiú na sábháilteachta eitlíochta.

•Cearta bunúsacha Níl aon iarmhairtí díreacha ag an togra reatha maidir le cosaint ceart bunúsach, cé is moite d'Airteagail áirithe maidir le hoibríochtaí aerárthaí gan foireann. Rannchuideoidh na rialacha arna bhforbairt le haghaidh oibriú sábháilte aerárthaí gan foireann le cur i bhfeidhm níos éifeachtaí na rialacha maidir le príobháideachas agus cosaint sonraí atá ann cheana. Beidh an ceanglas sábháilteachta maidir le haerárthaí gan foireann a fheistiú le gléas sainaitheantais, amhail slios sainaitheantais leictreonach ina chuidiú freisin daoine a sháraigh rialacha maidir le príobháideachas nó cosaint sonraí a bhrath. 4.IMPLEACHTAÍ BUISÉADACHA Tá impleachtaí buiséadacha ag an togra maidir leis an mbuiséad do Ghníomhaireacht Sábháilteachta Eitlíochta an Aontais Eorpaigh atá leagtha amach faoi Airteagal 06 02 02 de bhuiséad an Aontais mar a mhínítear a thuilleadh sa Ráiteas Airgeadais Reachtach. Faoin togra tugtar isteach roinnt cúraimí nua le haghaidh na Gníomhaireachta a mbeidh tionchar acu ar an gá atá aici le poist a mhaoineofar as ranníocaíocht an Aontais. Baineann na hiarrataí breise ar fhoireann go príomha le (1) comhordú ar leibhéal an Aontais maidir le bailiú, malartú agus anailísiú sonraí agus faisnéise (ar a dtugtar "mórshonraí"), (2) cruthú agus bainistiú stóir lárnaigh de chuid an Aontais d'fhaisnéis is ábhartha do dheimhniúchán, maoirseacht agus forfheidhmiú, (3) cúraimí nua a bhaineann le ceapadh rialacha agus cur chun feidhme i réimsí na láimhseála ar an talamh, an chomhshaoil agus na slándála, chomh maith le (4) cruthú creata le haghaidh aistriú freagrachtaí laistigh de chóras sábháilteachta eitlíochta na hEorpa lena ndíreofar ar úsáid níos fearr a bhaint as na hacmhainní atá ar fáil ar fud an Aontais. Soláthrófar i bpáirt na hacmhainní daonna is gá trí chomhaltaí foirne atá ann cheana a athimlonnú, rud a laghdóidh an gá atá ag an nGníomhaireacht le comhaltaí foirne breise a mhaoineofaí as buiséad a bhaineann le ranníocaíocht an Aontais do 5 phost agus 4 ghníomhaire ar conradh. In Iarscríbhinn X a ghabhann leis an Tuarascáil ar an Measúnú Tionchair, moladh rogha, bunaithe ar athleithdháileadh muirear a íocadh as cúraimí a bhaineann le húdaráis BAT/SAL ó Eurocontrol chuig an ngníomhaireacht, gan na costais d'oibreoirí a mhéadú. Dá gcumasófaí an Ghníomhaireacht a cuid gníomhaíochtaí a bhaineann le cúraimí údaráis BAT/SAL a dhéanamh trí na muirir sin, chuirfí buiséad ar fáil leis an ranníocaíocht a fhaigheann sí ón Aontas chun poist bhreise a mhaoiniú. Dá bhrí sin, bhunófar leis an Rialachán atá beartaithe muirir faoi bhealach mar ioncam don Ghníomhaireacht in Airteagal 109(1)(f). Dá dtabharfaí na muirir faoi bhealach do EASA bheadh gá freisin le leasú ar Rialachán Cur chun Feidhme 391/2013 an 3 Bealtaine 2013 ón gCoimisiún maidir le scéim muirearaithe chomhchoiteann le haghaidh seirbhísí aerloingseoireachta. Ina theannta sin, tá sé d'aidhm ag an togra sásra a thabhairt isteach lena bhféadfaí líon foirne na Gníomhaireachta, a mhaoinítear as buiséad a bhaineann le táillí agus muirir, a choigeartú níos fearr do riachtanais aitheanta. I bhfianaise an méid sin tá sé tábhachtach a chuimhneamh gur gníomhaireacht de chuid an Aontais í Gníomhaireacht Sábháilteachta Eitlíochta an Aontais Eorpaigh, agus go bhfuil sí féinmhaoinithe i bpáirt le táillí agus muirir. Is as ranníocaíocht an Aontais mar aon le ranníocaíochtaí ó thríú tíortha a thagann tuairim is aon trian dá bhuiséad, agus gintear an dá thrian eile le bailiú táillí agus muirear a íocann lucht tionscail as deimhniúchán agus seirbhísí eile. Is dhá bhuiséad ar leith iad an buiséad a thagann as ranníocaíocht an Aontais agus buiséad na dtáillí agus na muirear agus déanann córas cuntasaíochta an Aontais idirdhealú glan idir gníomhaíochtaí a bhaineann le ranníocaíocht ón Aontas agus gníomhaíochtaí a bhaineann le táillí agus muirir ar mhaithe le haon trasmhaoiniú a sheachaint. I gcás na Gníomhaireachta seo, dá bhrí sin, ní ranníocaíocht chomhardaithe í ranníocaíocht an Aontais, mar a tharlaíonn i gcás gníomhaireachtaí eile atá féinmhaoinithe i bpáirt, bunaithe ar chinneadh an reachtóra gur cheart táillí agus muirir na costais réadúla a léiriú. Molann an Coimisiún féachaint an bhféadfaí níos mó solúbthachta a thabhairt isteach agus plean bunaíochta na Gníomhaireachta á choigeartú i dtaca le táillí agus muirir ón tionscal as deimhniúchán agus seirbhísí eile, bunaithe ar luaineachtaí in éileamh an tionscail ar sheirbhísí. Ba cheart an tsolúbthacht sin a bheith ann, áfach, ar choinníoll táscairí iontaofa bheith forbartha leis an ualach oibre agus éifeachtúlacht na Gníomhaireachta a thomhas. Déanfar amhlaidh lena áirithiú nach dtiocfadh ualach breise ar an tionscal de bharr na solúbthachta méadaithe. D'fhéadfaí eilimintí a chur san áireamh leis na táscairí sin amhail meánluas gníomhaíochtaí deimhniúcháin, tréimhse freagartha d'iarratais ón tionscal, an mheániarracht in aghaidh deimhniú agus coibhéis forchostas in aghaidh costais gníomhaíochta iomláine. I gcás éileamh atá ag laghdú ní mór don Ghníomhaireacht an líon foirne a mhaoinítear le táillí a laghdú le coigeartú. Bhainfí an laghdú foirne ba ghá amach trí úsáid a bhaint as conarthaí ar théarma seasta agus láimhdeachas nádúrtha i bpoist agus pleanáil fhónta cúraimí sa todhchaí mar thaca faoin méid sin. Tá roinnt fachtóirí ann a d'fhéadfadh tionchar a imirt ar an ngá le foireann a mhaoinítear le táillí. Ar na fachtóirí a d'fhéadfadh tionchar a imirt ar éileamh an mhargaidh sna cúig bliana amach romhainn tá: • An téileamh ar aerárthaí nua agus é dírithe ar cheantar an Aigéin Chiúin agus na hÁise, áit a bhfuiltear ag súil go méadóidh an cabhlach faoi thrí. Freagrófar an téileamh sin go páirteach le cineálacha nua ó mhonaróirí sna réigiúin sin agus beidh siad faoi réir phróiseas deimhniúcháin EASA freisin. • Trácht domhanda a thuartar a bheith ag méadú ar rata bliantúil 3 % a mbeidh tionchar díreach aige sin ar ghníomhaíochtaí aeracmhainneachta leanúnacha na Gníomhaireachta (maoirseacht atá ríthábhachtach don tsábháilteacht) ós rud é go bhfuil comhréir dhíreach idir an obair in aghaidh an deimhnithe cineáil agus an úsáid a bhainfidh na haerlínte as an gcineál sin. • Teicneolaíochtaí nua amhail forbairt aerárthaí gan foireann, aerárthaí leictreacha nó teicneolaíocht aerloinge nua. Ar na fachtóirí a d'fhéadfadh tionchar a imirt ar chúraimí nua ag an ngníomhaireacht tá: • An tionscadal "Mórshonraí" • Aistriú freagrachtaí ó Bhallstáit chuig an nGníomhaireacht de réir Airteagal 53, Airteagal 54 agus Airteagal 55 atá beartaithe ar bhonn córas a mhaoinítear le táillí. • Tá méadú tagtha ar na bagairtí slándála lena náirítear bagairtí ar an gcibearshlándáil agus d'fhéadfadh sé go mbeadh gá le cur chuige nua maidir le deimhniúchán. Tá sé beartaithe ag an gCoimisiún plé a dhéanamh le Parlaimint na hEorpa agus leis an gComhairle ar bhuntáistí samhla nua solúbthachta a thabhairt isteach le freagairt ar luaineachtaí san ualach oibre a thagann ón tionscal, agus éifeachtúlacht á ráthú trí úsáid táscairí ag an am céanna. Dhéanfaí an plé sin i gcomhthéacs an ghrúpa oibre idirinstitiúidigh (IIWG) um acmhainní gníomhaireachtaí dílárnaithe, a bhfuil a chéad chruinniú eile sceidealaithe go sealadach do Mhárta 2016. I dtreocheangal, in éineacht leis an nGníomhaireacht, leanfaidh an Coimisiún de bheith ag obair ar thacar táscairí le hualach oibre na Gníomhaireachta agus a héifeachtúlacht i ndáil le táillí agus muirir a thomhas, lena leagan síos go mionsonraithe an chaoi a noibreodh córas solúbthachta do phoist a bhainfeadh le táillí agus muirir dáiríre, agus cad é an tionchar comhfhreagrach a bheadh ar phlean bunaíochta na Gníomhaireachta.

Tá dlúthnasc idir an tiarratas ar sholúbthacht mhéadaithe i gcoigeartú an lín foirne i gcás poist a bhaineann le táillí agus muirir agus tosaíocht an Choimisiúin borradh a chur faoi phoist, fás agus infheistíocht. I ndáil leis na gníomhaíochtaí a mhaoinítear le táillí agus muirir tá an lucht tionscail ag súil le freagairt luath mhargadhthiomáinte ar a gcuid riachtanas a mheastar a bheith fíor-riachtanach d'iomaíochas thionscal eitlíochta na hEorpa. 5.EILIMINTÍ EILE •Pleananna cur chun feidhme agus socruithe faireacháin, meastóireachta agus tuairiscithe Tá tuairisc ar an gcreat faireacháin, meastóireachta agus tuairiscithe don tionscnamh reatha i gCaibidil 7 den Tuarascáil ar an Measúnú Tionchair a ghabhann leis an Rialachán seo. Tá flúirse sásraí le haghaidh faireacháin agus meastóireachta ann cheana agus féadtar iad a úsáid, toisc gur dlúthchuid de chreat rialála an Aontais é an faireachán ar fheidhmíocht i réimse na sábháilteachta eitlíochta. Déanfar meastóireacht éigeantach ar a éifeachtaí atá an beart atá beartaithe, tar éis a ghlactha, gach cúig bliana, de réir mar a dhéantar cheana faoi Rialachán (CE) Uimh. 216/2008 atá i bhfeidhm faoi láthair. •Doiciméid mhíniúcháin (i gcás treoracha) Neamhbhainteach •Míniú mionsonraithe ar fhorálacha sonracha an togra Rinneadh seiceáil ar cháilíocht na reachtaíochta i dtéacs iomlán an Rialacháin atá beartaithe, ar dá thoradh atá an Coimisiún ag moladh struchtúr nua níos soiléire don Rialachán agus teanga caighdeánaithe, go háirithe i gCaibidil III, a bhaineann le réimsí éagsúla na sábháilteachta eitlíochta. Is i gCaibidil IV anois atá na forálacha uile a bhaineann le gníomhaíochtaí údarás náisiúnta inniúil agus na Gníomhaireachta i ndáil le feidhmiú a gcúraimí deimhniúcháin, maoirseachta agus forfheidhmithe cruinnithe le chéile. Níl i gCaibidil III den Rialachán atá beartaithe ach forálacha is infheidhme maidir le daoine nádúrtha agus dlítheanacha faoi réir an Rialacháin (eadhon píolótaí, eagraíochtaí atá freagrach as monarú aerárthaí, oibreoirí aeradróm etc.). Caibidil I "Prionsabail" Airteagal 1: Cuirtear cuspóirí agus modhanna breise chun na cuspóirí seo a bhaint amach leis an Rialachán atá beartaithe, murab ionann agus le Rialachán (CE) Uimh. 216/2008 atá ann faoi láthair. Airteagal 2: Leis an Airteagal seo déantar Airteagal 1 agus Airteagal 4 de Rialachán (CE) Uimh. 216/2008 a chumasc. Tá an téacs simplithe. Is é an príomhathrú ann go dtugtar isteach an deis do na Ballstáit forálacha áirithe an Rialacháin nua a chur i bhfeidhm maidir le gníomhaíochtaí agus seirbhísí a sholáthraíonn aerárthaí Stáit, amhail gníomhaíochtaí custaim, póilíneachta, cuardaigh agus tarrthála, comhrac dóiteán, garda cósta nó seirbhisí nó gníomhaíochtaí eile den chineál sin, agus BAT/SAL a sholáthraíonn an tarm chomh maith. Tá an córas "roghnaím é" modúlach, rud a chiallaíonn, cuir i gcás, go bhféadfaidh Ballstát é a úsáid le haghaidh gníomhaíocht nó seirbhís amháin nó níos mó. Is faoin mBallstát lena mbaineann a chinneadh freisin cé hiad na réimsí rialála eitlíochta (aeracmhainneacht, foireann eitilte, oibríochtaí etc.) ina dteastaíonn uaidh an córas "roghnaím é" a úsáid. I gcás ina mbaineann Ballstát úsáid as an gcóras "roghnaím é" do ghníomhaíocht ní mór dó forálacha ábhartha an Rialacháin nua agus na gníomhartha a ghlacfar ar an mbonn sin a chomhlíonadh. Féadfaidh Ballstáit a chinneadh freisin tráth ar bith stop a chur le cur i bhfeidhm fhorálacha an Rialacháin maidir le haerárthaí stáit nó BAT/SAL a sholáthraíonn an tarm, ar choinníoll go gcuirfidh siad tréimhse eatramhach leormhaith ar fáil. Sa bhreis air sin, tá leasú déanta ar liosta na naerárthaí a eisiatar ó raon feidhme an Rialacháin (Aerárthaí Iarscríbhinn I) (mar shampla, cuireadh isteach aerárthaí beaga a bhfuil innill leictreacha iontu). Moltar freisin go núdarófar an Coimisiún coigeartú a dhéanamh ar na teorainneacha meáchain agus ar chritéir theicniúla eile maidir le haerárthaí atá liostaithe in Iarscríbhinn I trí bhíthin gníomh tarmligthe. Ar deireadh, moltar go bhféadfaidh monaróirí aerárthaí a liostaítear in Iarscríbhinn I a iarraidh go rialálfar cineálacha áirithe de na haerárthaí sin faoi fhorálacha an Rialacháin. Ceapadh an córas "roghnaím é" go sonrach le haghaidh aerárthaí a thógtar i dtáirgeadh srathach agus a d'fhéadfadh leas a bhaint as an tsaorchúrsaíocht sa mhargadh aonair agus de réir ceanglais chomhchoiteanna. I ngach cás tá na féidearthachtaí maidir le rogha an ghlactha agus rogha an diúltaithe faoi réir coinníollacha áirithe, lena náirítear cinneadh ón gCoimisiún roimh ré, atá ceaptha lena áirithiú, go háirithe, go gcuirfear i bhfeidhm an Rialacháin nua mar is ceart, go nurramófar na cuspóirí atá leagtha amach in Airteagal 1 ann agus go mbeidh trédhearcacht agus éiginnteacht dhlíthiúil ann do na páirtithe uile lena mbaineann. Airteagal 3: Leasaítear roinnt sainmhínithe agus cuirtear roinnt sainmhínithe nua leis de réir mar is gá de bharr na nathruithe ar fhorálacha substainteacha an Rialacháin atá beartaithe. Scriosadh sainmhínithe ar "aerárthaí atá á gcumhachtú le mótar coimpléascach" agus "oibríocht tráchtála" i gcomhréir leis an gcur chuige bunaithe ar riosca. Is fearr is féidir na critéir shonracha dá dtagraíonn na sainmhínithe a leagan síos sna gníomhartha tarmligthe. Cuireadh isteach forálacha idirthréimhseacha ag deireadh an Rialacháin atá beartaithe (Airteagal 126) lena áirithiú go ndéanfar trasdul ordúil i gcás inar athraíodh nó inar scriosadh sainmhíniú. Airteagal 4: Cuirtear isteach Airteagal nua a bhaineann le bunphrionsabail, nach bhfuil i Rialachán (CE) Uimh. 216/2008. Tugtar isteach leis, go háirithe, prionsabal na comhréireachta, léirítear ann freisin seasamh na Comhairle maidir leis an tionscnamh SES II+ a bheartaigh an Coimisiún níos luaithe, agus critéir ar cheart iad a chur san áireamh i gcur i gcrích na measúnuithe riosca as a dtagann foirmliú agus cur chun feidhme na mbeart a dhéantar faoin Rialachán nua. Caibidil II 'Sábháilteacht eitlíochta a bhainistiú' Airteagail 5-8: Tugtar isteach caibidil nua maidir le bainistíocht sábháilteachta, lena gceanglaítear an Clár Eorpach um Shábháilteacht Eitlíochta agus an Plean Eorpach um Shábháilteacht Eitlíochta a ghlacadh, agus lena dtrasuitear na caighdeáin agus na cleachtais mholta a bhaineann le Cláir Sábháilteachta Stáit atá in Iarscríbhinn 19 do ICAO. Le hAirteagal 6, a bhaineann leis an bPlean Eorpach um Shábháilteacht Eitlíochta, tugtar isteach coincheap an leibhéil feidhmíochta sábháilteachta inghlactha ar leibhéal an Aontais. Ní bhunaítear aon spriocanna sábháilteachta ceangailteacha don Aontas ná dá Bhallstáit de thoradh an choincheap seo a thabhairt isteach, áfach. Caibidil III 'Ceanglais Shubstainteacha' Airteagail 9-18: Rinneadh leasú ar fhorálacha Rialachán (CE) Uimh. 216/2008 maidir le haeracmhainneacht agus le coincheap nua an trealaimh neamhshuiteáilte a léiriú, agus cuireadh san áireamh an taithí fuarthas cheana. Tá fairsingiú déanta ar raon feidhme na bhforálacha maidir le haeracmhainneacht go comhoiriúnacht chomhshaoil táirgí aerloingseoirseachta. Ba cheart na caighdeáin chomhshaoil do tháirgí a bhunú fós ar ICAO Iarscríbhinn 16, ach bheadh an tsolúbthacht ag an Aontas anois caighdeáin ICAO a oiriúnú dá riachtanais shonracha ar leith, mar atá cheana i gcás na sábháilteachta. Ar deireadh, i gcás oibríochtaí íseal-riosca, moltar an deis a thabhairt measúnú a dhéanamh ar aeracmhainneacht agus comhoiriúnacht chomhshaoil dearthaí táirgí agus páirteanna gan gá a bheith le heisiúint deimhnithe. D'fhéadfaí an deis sin a chur chun feidhme go háirithe i gcás aerárthaí áirithe a úsáidtear in earnáil na heitlíochta ginearálta. Táthar ag súil freisin go núsáidfidh monaróirí aerárthaí a liostaítear in Iarscríbhinn I a ghabhann leis an Rialachán an tsolúbthacht sin nuair a roghnóidh siad córas rialála an Aontais faoi Airteagal 2.

Tá comhoiriúnacht chomhshaoil táirgí, mar atá leagtha amach in Airteagal 6 de Rialachán (CE) Uimh. 216/2008, pléite freisin in Airteagail 9-18 den Rialachán atá beartaithe (Aeracmhainneacht agus caomhnú an chomhshaoil). Cuireadh isteach forálacha nua maidir le caomhnú an chomhshaoil freisin faoi Airteagal 75. Airteagail 19-25: Tá Airteagal 7 de Rialachán (CE) Uimh. 216/2008 athstruchtúrtha anois in Airteagail 19 go 25. Leathnaítear raon feidhme na nAirteagal leis an bhfoireann cábáin a áireamh agus tá na forálacha ábhartha maidir leis an bhfoireann cábáin aistrithe ó Airteagal 10 de Rialachán (CE) Uimh. 216/2008 go dtí an roinn seo. Tá simpliú déanta ar an téacs a bhaineann le ceadúnas píolóta fóillíochta agus aistríodh an téacs a bhaineann le dochtúir ginearálta go Caibidil IV a bhaineann le gníomhaíochtaí deimhniúcháin. Airteagail 26-28: Tá Airteagal 8 de Rialachán (CE) Uimh. 216/2008 athstruchtúrtha anois in Airteagail 26-28. Tá an ceanglas deimhniúcháin teoranta anois d'oibríochtaí aeriompair tráchtála. Saineofar na cineálacha eile oibríochtaí a bheidh faoi réir ceanglas deimhniúcháin nó ceanglas dearbhúcháin sna gníomhartha tarmligthe bunaithe ar mheasúnú riosca. Airteagail 29-34: Tá Airteagal 8a de Rialachán (CE) Uimh. 216/2008 athstruchtúrtha anois in Airteagail 29-34. Cuireadh seirbhisí láimhseála ar an talamh le raon feidhme na ranna seo. Moltar freisin go gceadófar do sholáthraithe seirbhísí bainistíochta náprúin a dhearbhú go bhfuil siad ag comhlíonadh na gceanglas is infheidhme seachas deimhniú a fháil air sin. Airteagail 35-39: Tá Airteagal 8b de Rialachán (CE) Uimh. 216/2008 athstruchtúrtha anois in Airteagail 35-39. Tá an téacs bunaithe ar an gcomhréiteach a baineadh amach sa Chomhairle maidir leis an tionscnamh SES II+. Go háirithe, tá na forálacha a bhaineann le dearbhuithe ag eagraíochtaí atá rannpháirteach i ndearadh, monarú agus cothabháil chórais agus chomhdhamhnaí BAT/SAL curtha isteach. Airteagail 40-44: Tá Airteagal 8c de Rialachán (CE) Uimh. 216/2008 athstruchtúrtha anois in Airteagail 40-44. Níor athraíodh substaint na bhforálacha i gcomparáid le Rialachán (CE) Uimh. 216/2008. Airteagail 45-47: Leis na hAirteagail seo cruthaítear an bunús dlí chun foráil a dhéanamh maidir le rialacha níos mionsonraithe i dtaca le haerárthaí gan foireann, i bhfianaise an leathnaithe ar raon an Rialacháin atá beartaithe. Go sonrach: Tagraíonn Airteagal 45 d'Iarscríbhinn IX atá ábhartha agus ina bhfuil na buncheanglais maidir le dearadh, táirgeadh, oibriú agus cothabháil aerárthaí gan foireann, nach mór iad a chomhlíonadh le hoibríochtaí sábháilte a áirithiú. In Airteagal 46 tá tuairisc ar an réimse modhanna lena thaispeáint gur comhlíonadh na buncheanglais. Ós rud é go bhfuil aerárthaí gan foireann in ann oibríochtaí a dhéanamh nárbh fhéidir a dhéanamh le haerárthaí foireannaithe, tá an réimse rioscaí a bhaineann le haerárthaí anleathan, ó oibríochtaí ardriosca traidisiúnta amhail "rioscaí eitlíochta foireannaithe" go riosca aníseal. Leis na rialacha agus na nósanna imeachta a choinneáil comhréireach le riosca na hoibríochta, is gá dul i dtreo cur chuige oibríochtlárnach lena measúnaítear go beacht an riosca a bhaineann le hoibríocht nó le cineál oibríochtaí. I gcás aerárthaí gan foireann a olltáirgtear nach bhfuil ach riosca íseal ag baint leo, moltar sásraí faireachais margaidh atá ann cheana a úsáid, a rialáiltear ag Rialachán Uimh. 765/2008 agus Cinneadh 768/2008, a ceapadh go sonrach le haghaidh táirgeadh agus margú an chineáil sin táirgí. Mar sin féin, fiú sa chás sin, tá baint ag na húdaráis eitlíochta leis an méid sin fós go hindíreach, toisc nach mór na srianta maidir le hacmhainn oibríochtúil a bheadh le forchur (e.g. nár cheart d'aerárthaí gan foireann eitilt níos airde ná, mar shampla, 50m leis na riosca a choinneáil íseal) a bheith bunaithe go díreach ar cheanglais eitlíochta thraidisiúnta. Cé nach mbeadh an Ghníomhaireacht freagrach as maoirseacht na sásraí faireachais margaidh, tá an Coimisiún i dteideal a sheiceáil i gcónaí an bhfuil na Ballstáit ag comhlíonadh a gcuid freagrachtaí. Thairis sin, tá an sásra faireachais margaidh ag brath ar ghearáin a bhfuil bonn cirt leo ó shaoránaigh nó ó ghnóthais chun táirgí neamhchomhlíontacha a bhrath. Cuirtear fionnachtana a fuarthas maidir le neamhchomhlíonadh i mBallstát áirithe amháin in iúl ar fud an chómhargaidh. Airteagail 48-50: Tá Airteagal 9 de Rialachán (CE) Uimh. 216/2008 athstruchtúrtha anois in Airteagail 48-50. Tá an ceanglas údarúcháin teoranta anois d'oibreoirí tríú tír atá ag gabháil d'aeriompar tráchtála. Saineofar catagóirí eile oibríochtaí tríú tír a bheidh faoi réir ceanglas údarúcháin nó ceanglas dearbhúcháin sna gníomhartha tarmligthe bunaithe ar mheasúnú riosca. Tá sé soiléirithe freisin, i gcomhréir leis an gcleachtas reatha, nach bhfuil feidhm ag ceanglas údarúcháin maidir le traseitiltí i gcás oibreoir tríú tír. Caibidil IV 'Comhchórais Maoirseachta agus Forfheidhmithe' Airteagal 51: Tá forálacha uile an Rialachán (CE) Uimh. 216/2008 seo maidir le cúraimí deimhniúcháin, maoirseachta agus forfheidhmithe na núdarás náisiúnta inniúil agus na Gníomhaireachta cruinnithe le chéile san Airteagal seo. Ina theannta sin moltar bunús dlí soiléir a bheith ann lena thabhairt de chumhacht don Choimisiún, trí bhíthin gníomhartha tarmligthe, ceanglais a ghlacadh i ndáil le córais bhainistíochta údarás, cáiliú cigirí, coinníollacha maidir leis na cigireachtaí agus gníomhaíochtaí maoirseachta eile a sheoladh, cigireachtaí rampaí, agus aerárthaí a choinneáil ar an talamh i gcás neamhchomhlíonadh. Airteagail 52-54: Cuireadh isteach tacar forálacha nua i gcomparáid le Rialachán (CE) Uimh. 216/2008, maidir leis an gcomhar idir údaráis inniúla na mBallstát, an Coimisiún agus Gníomhaireacht Sábháilteachta Eitlíochta an Aontais Eorpaigh i dtaca le deimhniúchán, maoirseacht agus forfheidhmiú. Tugtar isteach sásra comhthiomsúcháin agus comhroinnte cigirí eitlíochta agus saineolaithe eile, chomh maith le sásra maoiniúcháin tiomnaithe chun cuidiú le Ballstáit an mhaoirseacht chomhoibríoch a dhéanamh. Ina theannta sin, leathnaítear an deis freagrachtaí a aistriú ó na Ballstáit go dtí an Ghníomhaireacht (atá ann faoi láthair le haghaidh áiseanna táirgthe agus feistí oiliúna ionsamhalta eitilte) go gach cineál gníomhaíochtaí. Mar an gcéanna tugtar isteach creat le haghaidh aistriú freagrachtaí idir na Ballstáit. In Airteagal 54 tugtar isteach an deis d'eagraíochtaí a oibríonn ar leibhéal idirnáisiúnta an Ghníomhaíocht a roghnú mar údarás inniúil acu. Bearta deonacha is ea formhór na mbeart a mholtar faoi na hAirteagail seo. Airteagal 55: Moltar foráil nua le haghaidh easnaimh maoirseachta sábháilteachta sistéamaí fhéideartha, a shainaithnítear ar leibhéal an Bhallstáit, a laghdú. Tá an sásra maoirseachta éigeandála sin le húsáid mar rogha dheireanach dhlisteanach de chineál sealadach agus moltar gur féidir é a chur ag obair/a chur de bheith ag obair trí chinneadh ón gCoimisiún bunaithe ar chritéir shoiléire atá bunaithe sa dlí. Airteagal 56: Tá dearbhuithe curtha le raon feidhme na forála seo. Airteagal 57: Cuirtear an deis leis an Airteagal seo glacadh le deimhnithe eachtracha agus doiciméid den chineál sin ar bhonn coinníollacha a shonraítear i ngníomhartha tarmligthe. Moltar freisin go scriosfar forálacha Rialachán (CE) Uimh. 216/2008 atá ann faoi láthair a bhaineann le comhaontuithe sábháilteachta eitlíochta déthaobhacha náisiúnta. Airteagal 58: Soiléiríodh na forálacha maidir le creidiúniú aonán cáilithe. Moltar go dtabharfar an inniúlacht d'aonáin cháilithe deimhnithe a eisiúint, a chúlghairm, agus a chur ar fionraí thar ceann na Gníomhaireachta nó thar ceann an údaráis náisiúnta inniúil. Tugtar isteach prionsabal an aitheantais le haghaidh creidiúnuithe d'aonáin cháilithe. Tá an méid sin gan dochar do chearta na mBallstát maidir le cinneadh a dhéanamh faoi cén taonán cáilithe ar mian leo cúraimí deimhniúcháin agus maoirseachta a leithdháileadh air. Moltar freisin go bhféadfaidh Ballstáit aonán a chreidiúnú go chomhpháirteach. Airteagal 59 agus Airteagal 60: Tá Airteagal 14 de Rialachán (CE) Uimh. 216/2008 roinnte anois ina dhá Airteagal ar leith. Baineann Airteagal 59 le bearta de chineál práinneach, agus baineann Airteagal 60 le bearta solúbthachta. I gcomhréir leis an gcur chuige bunaithe ar riosca, moltar nach mbeidh rochtain ag an nGníomhaireacht ná ag an gCoimisiún ach ar na bearta sin a mhaireann níos faide ná aon séasúr sceidealaithe aerlíne amháin (ocht mí).

Airteagail 61-63: Baineann na hAirteagail seo le faisnéis lena náirítear sonraí is ábhartha do chur chun feidhme an Rialacháin nua atá beartaithe. Baineann na heilimintí nua le ról na Gníomhaireachta i gcomhordú, bailiú, malartú agus anailísiú faisnéise ar leibhéal an Aontais. Tá na forálacha maidir le cosaint faisnéise agus cosaint foinsí faisnéise ailínithe le Rialachán (AE) Uimh. 376/2014 maidir le tuairisciú ar tharluithe. Cruthaítear bunús dlí le haghaidh stór lárnach nua faisnéise is ábhartha maidir le gníomhaíochtaí deimhniúcháin, maoirseachta agus forfheidhmithe, a bhainisteoidh an Ghníomhaireacht. Moltar go núsáidfidh na Ballstáit an stór lárnach seo freisin chun faisnéis faoi dhea-shláinte píolótaí a mhalartú. Caibidil V 'Gníomhaireacht Sábháilteachta Eitlíochta an Aontais Eorpaigh': Airteagail 64-65: Cuireadh trí fheidhm nua don Ghníomhaireacht le hAirteagal 64 (cúnamh d'údaráis náisiúnta inniúla, tacaíocht don Choimisiún i gcur chun feidhme na scéimeanna feidhmíochta eitlíochta, agus comhar le comhlachtaí eile de chuid an Aontais, amhail an Ghníomhaireacht Eorpach Ceimiceán nó an Ghníomhaireacht Eorpach um Chosaint, maidir le hábhair theicniúla a bhaineann le heitlíocht shibhialta). Tá Airteagal 18 agus Airteagal 19 de Rialachán (CE) Uimh. 216/2008 maidir le bearta Gníomhaireachta cumaiscthe in Airteagail 65. Airteagail 66-67: Rinneadh na hAirteagail sin a ailíniú leis na hathruithe a rinneadh ar Roinn I agus Roinn II de Chaibidil III den Rialachán atá beartaithe. Tá freagracht na Gníomhaireachta maidir le heagraíochtaí nach bhfuil bunaithe san Aontas a fhormheas teoranta d'eagraíochtaí atá suite lasmuigh den chríoch a bhfuil Ballstát freagrach as faoi Choinbhinsiún Chicago. Soiléirítear leis sin an cheist faoi cén túdarás atá inniúil eagraíochtaí atá suite i dtíortha agus i gcríocha thar lear de chuid Ballstát a fhormheas. Rinneadh athruithe freisin, bunaithe ar thaithí a fuarthas, i ndáil le freagracht na Gníomhaireachta feistí oiliúna ionsamhalta eitilte a fhormheas. Airteagal 22 de Rialachán (CE) Uimh. 216/2008: Cuireadh a fhorálacha maidir le teorainneacha ama eitilte le hAirteagal 28(1)(f) agus Airteagal 65(7), agus aistríodh a fhorálacha maidir leis na bearta atá le déanamh ag an nGníomhaireacht i gcás práinne go dtí Airteagal 65(6). Airteagal 68: Tá na hathruithe bunaithe den chuid is mó ar an gcomhréiteach a bhain an Chomhairle amach maidir leis an tionscnamh SES II+. Go háirithe, tá coincheap na ndearbhuithe comhlíonta léirithe san Airteagal seo. Ar mhaithe le soiléire moltar struchtúr nua san Airteagal seo, ina mbaineann mír 1 le heagraíochtaí agus ina mbaineann mír 2 le córais agus comhdhamhnaí. I ndáil leis na córais agus na comhdhamhnaí, tá inniúlacht na Gníomhaireachta coinníollach – ní bheidh an Ghníomhaireacht freagrach as deimhniúchán córas agus comhdhamhnaí ach amháin má dhéantar foráil ina leith sna gníomhartha tarmligthe arna nglacadh ag an gCoimisiún. Airteagal 69: Tá freagracht na Gníomhaireachta maidir le heagraíochtaí nach bhfuil bunaithe san Aontas a fhormheas teoranta d'eagraíochtaí atá suite lasmuigh den chríoch a bhfuil Ballstát freagrach as faoi Choinbhinsiún Chicago. Soiléirítear leis sin an cheist faoi cén túdarás atá inniúil eagraíochtaí atá suite i dtíortha agus i gcríocha thar lear de chuid Ballstát a fhormheas. Airteagal 70: I gcomparáid leis an bhforáil chomhfhreagrach i Rialachán (CE) Uimh. 216/2008, cuireadh isteach mír nua a bhaineann leis an gcúnamh a thugann an Ghníomhaireacht don Choimisiún i gcur chun feidhme Rialachán (CE) Uimh. 2111/2005. Airteagal 71: Comhfhreagraíonn an fhoráil seo le hAirteagal 55 de Rialachán (CE) Uimh. 216/2008. Tugadh teanga an Airteagail seo bord ar bord leis an gcur chuige is déanaí ón gCoimisiún maidir le himscrúduithe a dhéanann institiúidí agus comhlachtaí an Aontais i gcríocha na mBallstát a léiriú. Go háirithe, soiléiríodh a thuilleadh nach mór cumhachtaí imscrúdaitheacha na Gníomhaireachta a fheidhmiú i gcomhlíonadh fhorálacha is infheidhme dhlí náisiúnta an Bhallstáit ina ndéantar an timscrúdú. Airteagal 72: Cuireadh an tAirteagal in oiriúint do thaithí a fuarthas ón gcur chun feidhme go nuige seo. Go háirithe, soiléiríodh nár cheart i bprionsabal fíneálacha a fhorchur ach amháin dá mbeadh bearta forfheidhmithe eile neamhleor nó díréireach. Airteagal 73: Tá Airteagal 24 agus Airteagal 54 de Rialachán (CE) Uimh. 216/2008 cumaiscthe san Airteagal seo. Tugadh teanga an tAirteagal seo bord ar bord leis an gcur chuige is déanaí ón gCoimisiún maidir le himscrúduithe a dhéanann institiúidí agus comhlachtaí an Aontais Eorpaigh i gcríocha na mBallstát a léiriú. Go háirithe, soiléiríodh a thuilleadh nach mór cumhachtaí imscrúdaitheacha na Gníomhaireachta a fheidhmiú i gcomhlíonadh fhorálacha is infheidhme dhlí náisiúnta an Bhallstáit ina ndéantar an timscrúdú. Cuireadh foráil isteach lena gcuirtear d'oibleagáid ar an nGníomhaireacht achoimre ar fhaisnéis faoi chur i bhfeidhm fhorálacha an Rialacháin nua agus na rialacha mionsonraithe arna nglacadh ar an mbonn sin ag gach ceann de na Ballstáit a áireamh ina hAthbhreithniú Bliantúil ar Shábháilteacht. Airteagal 74: Leathnaíodh an tAirteagal atá ann cheana trí shainordú a thabhairt don Ghníomhaireacht cúnamh a thabhairt don Choimisiún le príomhthéamaí taighde i ndáil leis na réimsí atá cumhdaithe sa Rialachán a shainaithint. Ina theannta sin tugadh ról tacaíochta don Ghníomhaireacht in ullmhú agus cur chun feidhme chláir thaighde an Aontais. Ina theannta sin, tugann an tAirteagal seo an deis don Ghníomhaireacht bheith rannpháirteach i dtionscadail taighde i réimse a saineolais ar bhonn deontais ad hoc faoi Chreatchlár an Aontais Eorpaigh um thaighde agus nuálaíocht agus faoi chláir mhaoiniúcháin eile. Airteagal 75: Cuireadh isteach Airteagal nua eile a bhaineann le caomhnú an chomhshaoil san eitlíocht shibhialta. Cé nach leathnaítear raon feidhme reatha ghníomhaíocht an Aontais leis, díríonn an tAirteagal seo ar idirspleáchas a d'fhéadfadh bheith ann idir bearta comhshaoil (e.g. substaintí ceimiceacha áirithe a chosc) agus réimsí teicniúla eile i rialáil na heitlíochta. Tugann sé sainordú freisin go dtabharfaidh an Ghníomhaireacht cúnamh don Choimisiún i sainiú agus comhordú beart maidir le caomhnú an chomhshaoil san eitlíocht, agus cruthaítear leis bunús dlí d'athbhreithniú ar an gcomhshaol san eitlíocht atá le foilsiú ag an ngníomhaireacht gach trí bliana. Airteagal 76: Cuireadh Airteagal nua isteach a bhaineann le gnéithe slándála eitlíochta atá nasctha go díreach le sábháilteacht. Baineann an tAirteagal ar dtús le hidirspleáchas a d'fhéadfadh bheith ann idir bearta slándála eitlíochta (e.g.córais ghlasála dhoras chró an phíolóta) agus sábháilteacht eitlíochta. Leis an Airteagal seo tugtar isteach an deis go bhféadfadh an Coimisiún brath ar shaineolas na Gníomhaireachta agus Rialachán (CE) Uimh. 300/2008 á chur chun feidhme aige. Ar deireadh, moltar san Airteagal seo próiseas a bhunú lena gceadófar don Ghníomhaireacht bearta a ghlacadh atá laistigh de raon feidhme a hinniúlachta, amhail treoracha maidir le haeracmhainneacht nó feasacháin faisnéise sábháilteachta, leis an eitlíocht shibhialta a chosaint ar ghníomhartha cur isteach neamhdhleathaigh. Moltar go ndéanfadh an Ghníomhaireacht na bearta sin i gcomhaontú leis an gCoimisiún agus tar éis di dul i gcomhairle leis na Ballstáit. Roimh dó a chomhaontú a thabhairt don bheart atá beartaithe ag an nGníomhaireacht, d'fhéadfadh an Coimisiún tuairim an choiste um shlándáil eitlíochta a bunaíodh faoi Rialachán (CE) Uimh. 300/2008 a lorg. Airteagal 77: Leis na forálacha nua san Airteagal seo moltar i mír 4 go mbunófar stór lárnach faisnéise faoi dhifríochtaí idir caighdeáin ICAO agus cleachtais mholta ar thaobh amháin, agus forálacha an Rialacháin seo atá beartaithe agus na gníomhartha tarmligthe agus cur chun feidhme atá le glacadh ar an mbonn sin ar an taobh eile. Moltar foráil maidir le comhoibriú idir an Coimisiún, an Ghníomhaireacht agus na húdaráis náisiúnta inniúla trí líonra saineolaithe i mír 5. Ar deireadh, i mír 6 soiléirítear go bhfuil an deis ag an nGníomhaireacht gabháil do chomhar teicniúil do thríú tíortha agus cúnamh a thabhairt dóibh ar bhonn deontais ad hoc. Airteagail 78-80: Moltar na trí Airteagal nua seo le déileáil le ról na Gníomhaireachta i mbainistiú géarchéimeanna, soláthar oiliúna eitlíochta agus cur chun feidhme an Aerspáis Aonair Eorpaigh. Na hAirteagail: 81-103: Léiríonn na hathruithe a mholtar, i gcomparáid le Rialachán (CE) Uimh. 216/2008, an taithí a fuarthas go nuige seo agus na clásail chaighdeánacha le haghaidh Ghníomhaireachtaí an Aontais a tugadh isteach ar bhonn 'Cur Chuige Comhchoiteann maidir le gníomhaireachtaí díláraithe' 2012. Go háirithe, moltar go gcruthófar Bord Feidhmiúcháin a thabharfaidh cúnamh do Bhord Bainistíochta na Gníomhaireachta. Tá bunú oifigí áitiúla ag brath anois ar fhormheas ón gCoimisiún, ón mBord Bainistíochta agus ón mBallstát lena mbaineann. Soiléiríodh na rialacha don Bhord Achomhairc. Airteagail 104-105: Athbhreithníodh na forálacha maidir le modhanna oibre na Gníomhaireachta, agus an cleachtas reatha á chur san áireamh. Airteagail 106-108: Is léir ó na hathruithe a mholtar i gcomparáid le Rialachán (CE) Uimh. 216/2008, an taithí a fuarthas go nuige seo agus clásail chaighdeánacha do Ghníomhaireachtaí an Aontais a tugadh isteach ar bhonn 'Cur Chuige Comhchoiteann maidir le gníomhaireachtaí díláraithe' 2012 chomh maith le Rialachán Tarmligthe (AE) Uimh. 1271/2013 ón gCoimisiún an 30 Meán Fómhair 2013 maidir leis an Rialachán réime airgeadais le haghaidh na gcomhlachtaí dá dtagraítear in Airteagal 208 de Rialachán (AE), Euratom) Uimh. 966/2012 ó Pharlaimint na hEorpa agus ón gComhairle. Ina theannta sin rinneadh simpliú ar fhorálacha maidir le haistriúchán doiciméad a dhéanann an nGníomhaireacht (déanfar an taistriúchán agus ábharthacht sábháilteachta an doiciméid á cur san áireamh). Airteagail 109-114: Léiríonn na hathruithe a mholtar, i gcomparáid le Rialachán (CE) Uimh. 216/2008, an taithí a fuarthas go nuige seo agus na clásail chaighdeánacha le haghaidh Ghníomhaireachtaí an Aontais a tugadh isteach ar bhonn 'Cur Chuige Comhchoiteann maidir le gníomhaireachtaí díláraithe' 2012 chomh maith le Rialachán Tarmligthe (AE) Uimh. 1271/2013 ón gCoimisiún. Ina theannta sin, faoi Airteagal 109(1), moltar an Ghníomhaireacht a údarú glacadh le deontais ad hoc trí dheontais a thabhairt isteach mar fhoinse bhreise ioncaim don Ghníomhaireacht. Sainaithnítear muirir aerloingseoireachta (nó cúraimí údaráis a bhaineann le BAT/SAL) mar fhoinse bhreise ioncaim. Faoi thionscnamh SES II+ mhol Parlaimint na hEorpa eilimintí eile eadhon an dá fhoinse maoiniúcháin bhreise chomh maith leis an deis coigeartú a dhéanamh ar líon foirne a mhaoinítear le táillí agus muirir i gcomhréir le héileamh an mhargaidh, i gcomhtheács chaibidlíocht an Choimisiúin ar thionscnamh SES II+. Leagtar amach in Airteagal 109(5) go mbeidh pleanáil foirne agus bainistiú acmhainní ar bun ag an nGníomhaireacht, i dtaca le táillí agus muirir, a chuireann ar a chumas freagairt do luaineacht an ioncaim ó tháillí agus muirir. Ba cheart an méid sin a léamh i gceangal le hAirteagal 109(6) ina leagtar amach go léireoidh an dréachtphlean bunaíochta i dtaca le foireann na Gníomhaireachta a mhaoinítear as buiséad a bhaineann le táillí agus muirir arna moladh ag an nGníomhaireacht ar bhonn táscairí ualaigh oibre agus éifeachtúlachta, go léireoidh sé na hacmhainní atá de dhíth le héileamh tionscail ar dheimhniúchán agus ar sheirbhísí eile a shásamh ar bhealach éifeachtúil agus tráthúil, rud a chuirfidh le hiomaíochas earnáil eitlíochta na hEorpa. Ba cheart feidhm a bheith ag an gcur chuige sin freisin maidir le haistriú féideartha freagrachtaí ó Bhallstáit go dtí an Ghníomhaireacht mar a mholtar in Airteagail 53 go 55. Ar deireadh, ba cheart acmhainní a éilítear chun an teileamh margaidh a shásamh a chur san áireamh freisin agus an dréachbhuiséad ginearálta á ullmú.

Airteagal 115: Modhnaíodh an tAirteagal seo le tuairisc níos soiléire a thabhairt ar ghníomhaíochtaí atá le maoiniú le táillí agus muirir. Ina theannta sin sonraítear san Airteagal nach mór táillí agus muirir a oiriúnú i gcás ina mbíonn torthaí dearfacha nó diúltacha nach beag ann arís agus arís eile. Caibidil VI 'Forálacha Críochnaitheacha' Airteagail 116-117: Baineann na forálacha sin leis na cumhachtaí a thugtar don Choimisiún na gníomhartha tarmligthe agus cur chun feidhme is gá faoin Rialachán nua a ghlacadh, agus bunaítear na coinníollacha faoina bhfeidhmeofar an tarmligean sin leo. Airteagal 118: Modhnaíodh an tAirteagal seo le soiléiriú a dhéanamh ar rannpháirtíocht tríú tíortha Eorpacha in obair na Gníomhaireachta chomh maith le ról na gníomhaireachta i mbunú socruithe oibre leis an tíortha sin. Airteagal 119: Is Airteagal nua é a eascraíonn ón "gCur Chuige Chomhchoiteann maidir le Gníomhaireachtaí Díláraithe" 2012 lenar mbunaíodh an ceanglas i dtaca le Comhaontú maidir le Ceanncheathrú idir an Ghníomhaireacht agus an Ballstát aíochta. Airteagal 120: Tagraíonn an tAirteagal seo do phionóis atá leagtha síos ag Ballstáit maidir le sárú rialacha agus comhfhreagraíonn sé d'Airteagal 68 de Rialachán (CE) Uimh. 216/2008. Airteagal 121: Sa Rialachán seo leagtar amach na rialacha is infheidhme maidir le próiseáil sonraí pearsanta. Airteagal 122: Aisghairtear Rialachán (CE) Uimh. 216/2008 atá ann faoi láthair leis an Airteagal seo. Airteagal 123: Leis an Airteagal seo tugtar isteach leasuithe ar Rialachán (CE) Uimh. 1008/2008 a bhfuil gá leo leis an aistriú inniúlachtaí le haghaidh Deimhnithe Aeroibreoirí (AOC) idir Ballstát agus an Ghníomhaireacht, chomh maith lena naistriú idir na Ballstáit. Ina theannta sin, moltar an ceanglas maidir le formheas roimh ré i dtaca le socruithe léasaithe fhliuch nach mbaineann le hoibreoir tríú tír. Ar deireadh soiléirítear leis an leasú gur féidir aerárthach a úsáideann aeroibreoir de chuid an Aontais a chlárú freisin i dtríú tír i gcás léasú tirim Airteagal 124: Leis an Airteagal seo tugtar isteach leasuithe ar rialacha an Aontais maidir le tionóiscí a imscrúdú atá leagtha síos i Rialachán (AE) Uimh. 996/2010, lena sheachaint go mbeadh ar na comhlachtaí inniúla imscrúdú iomlán ar thionóisc a thionscnamh i gcás tionóiscí idir aerárthaí beaga gan foireann, nach mbeadh iarmhairtí acu ar fud an chórais. Airteagal 125: Leis an Airteagal seo leasaítear rialacha an Aontais maidir le tarluithe a thuairisciú mar atá leagtha síos i Rialachán (AE) Uimh. 376/2014 lena sheachaint go gcuirfí bac ar na línte tuairiscithe ar tharluithe de bharr tarluithe a bhaineann le haerárthaí beaga gan foireann nach bhfuil ach tionchar diomaibhseach acu ar shábháilteacht chóras na heitlíochta. Airteagal 126: Leis an Airteagal seo déantar foráil maidir le socruithe eatramhacha i ndáil leis na sainmhínithe atá á mbaint nó á nathrú ag an Rialachán atá beartaithe anois, ach atá léirithe sna Rialacháin cur chun feidhme a glacadh ar bhonn Rialachán (CE) Uimh. 216/2008. Iarscríbhinn I: Moltar aerárthaí leictreonacha éadroma a chur faoi raon feidhme na hIarscríbhinne (le hathrú ar an gcóras tiomána agus ceallraí a chur leis, méadaítear mais an aerárthaigh i gcás aerárthach de chineál coibhéiseach). Moltar freisin balúin the bheaga aontaistealaí a eisiamh ó raon feidhme an Rialacháin nua, agus na teorainneacha meáchain le haghaidh faoileoirí a choigeartú. Aistríodh aerárthaí gan foireann go hIarscríbhinn IX. Iarscríbhinn II Baineann an príomhathrú i gcomparáid le Rialachán (CE) Uimh. 216/2008 lena shoiléiriú go bhfuil gnéithe cibearshlándála le cur san áireamh i ndearadh na naerárthaí (1.3.5). Ina theannta sin, léirítear an taithí a fuarthas trí chur chun feidhme praiticiúil an Rialacháin sin agus tugtar isteach coincheap an trealaimh neamhshuiteáilte (lena náirítear ceanglais fhíor-riachtanacha maidir le trealamh neamhshuiteáilte). Iarscríbhinn III: Cuireadh isteach Iarscríbhinn nua ina bhfuil ceanglais fhíor-riachtanacha maidir le comhoiriúnacht chomhshaoil a bhaineann le táirgí, dá bhforáiltear in Airteagal 9. Iarscríbhinn IV: Baineann an tathrú is mó le tabhairt isteach ceanglas fíor-riachtanach breise maidir leis an bhfoireann cábáin. Ina theannta sin, léirítear an taithí a fuarthas trí chur chun feidhme praiticiúil Rialachán (CE) Uimh. 216/2008. Iarscríbhinn V: Tá gnéithe na comhoiriúnachta comhshaoil san áireamh i Roinn 6. Scriosadh ceanglais fhíor-riachtanacha maidir le foireann cábáin a áiríodh i Rialachán (CE) Uimh. 216/2008 toisc go ndírítear go cuimsitheach orthu in Iarscríbhinn IV a ghabhann leis an Rialachán nua. Rinneadh Roinn 8, a bhaineann le ceanglais fhíor-riachtanacha bhreise maidir le catagóirí níos casta oibríochtaí, a ailíniú leis an bhfoclaíocht a úsáidtear in Airteagal 27 den Rialachán nua. Cuireadh gnéithe cibearshlándála le Roinn 8.4. Ar deireadh, léirítear an taithí a fuarthas trí chur chun feidhme praiticiúil Rialachán (CE) Uimh. 216/2008. Iarscríbhinn VI: Cuireadh isteach nóta soiléirithe maidir le coinníollacha faoinar féidir eagraíocht a cruthaíodh le haghaidh eitlíocht spóirt nó fóillíochta a chur chun cinn, a chreidiúnú mar aonán cáilithe. Baineann na coinníollacha sin le bainistíocht agus le cosc ar choinbhleacht leasa. Iarscríbhinn VII: Cuireadh isteach ceanglais fhíor-riachtanacha maidir le seirbhísí láimhseála ar an talamh (Roinn 4). Ina theannta sin, léiríodh an taithí a fuarthas as cur chun feidhme praiticiúil Rialachán (CE) Uimh. 216/2008. Iarscríbhinn VIII: Cuireadh gnéithe cibearshlándála leis na ceanglais fhíor-riachtanacha a bhaineann le faisnéis agus sonraí aerloingseoireachta (Pointe 2.1.3) agus sláine na gcóras agus na gcomhdhamhnaí (Pointe 3.3). Ina theannta sin léiríonn na hathruithe an comhréiteach a bhain an Chomhairle amach maidir leis an tionscnamh SES II+ a mhol an Coimisiún níos luaithe.

Iarscríbhinn IX: San Iarscríbhinn seo, dá dtagraítear in Airteagal 45, 46 agus 47, tá na ceanglais fhíor-riachtanacha lena gcuimseofar aerárthaí gan foireann i dtaca le haeracmhainneacht, oibríochtaí agus gnóthais a bhfuil baint acu leo. Is iad na ceanglais fhíor-riachtanacha freisin a thug an bonn le rialacha níos mionsonraithe a fhorbairt arbh ionann iad agus "reachtaíocht Comhphobail um chomhchuibhiú" de réir bhrí Rialachán (CE) Uimh. 765/2008. Iarscríbhinn X: Áirítear sa tábla crostagartha an comhghaol idir forálacha Rialachán (CE) Uimh. 216/2008, agus na forálacha atá sa togra reatha le haghaidh Rialachán nua. 2015/0277 (COD) Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE maidir le rialacha comhchoiteanna i réimse na heitlíochta sibhialta agus lena mbunaítear Gníomhaireacht Sábháilteachta Eitlíochta na hEorpa, agus lena naisghairtear Rialachán (CE) Uimh. 216/2008 ó Pharlaimint na hEorpa agus ón gComhairle (Téacs atá ábhartha maidir le LEE) TÁ PARLAIMINT NA hEORPA AGUS COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe Airteagal 100(2) de, Ag féachaint don togra ón gCoimisiún Eorpach, Tar éis dóibh an dréachtghníomh reachtach a chur chuig na parlaimintí náisiúnta, Ag féachaint don tuairim ón gCoiste Eacnamaíoch agus Sóisialta, Ag féachaint don tuairim ó Choiste na Réigiún, Ag gníomhú dóibh i gcomhréir leis an ngnáthnós imeachta reachtach, De bharr an méid seo a leanas: (1)Ba cheart ardleibhéal aonfhoirmeach sábháilteachta eitlíochta sibhialta agus chaomhnú an chomhshaoil a áirithiú i gcónaí, trí rialacha comhchoiteanna sábháilteachta a ghlacadh agus trí bhearta lena náiritheofaí go gcomhlíonfadh aon earraí, daoine agus eagraíochtaí atá rannpháirteach i ngníomhaíocht eitlíochta sibhialta san Aontas na rialacha sin agus na rialacha sin arna nglacadh chun an comhshaol a chaomhnú. (2)Ina theannta sin, ba cheart aerárthaí tríú tír a oibrítear isteach sa chríoch, laistigh den chríoch sin agus amach aisti, ina bhfuil feidhm ag forálacha ábhartha an Chonartha ar an Aontais Eorpaigh (CAE) agus an Chonartha ar Fheidhmiú an Aontais Eorpaigh (CFAE) ("na Conarthaí") ba cheart dóibh bheith faoi réir maoirseacht iomchuí ar leibhéal an Aontais faoi na teorainneacha a socraíodh leis an gCoinbhinsiún um Eitlíocht Shibhialta, a síníodh in Chicago an 7 Nollaig 1944 ("Coinbhinsiún Chicago") agus ar páirtithe na Ballstáit uile ann. (3)Níorbh iomchuí na haerárthaí uile a bheith faoi réir rialacha comhchoiteanna. Go háirithe, i bhfianaise an riosca ísil a bhaineann leo i dtaca le sábháilteacht eitlíochta sibhialta ba cheart aerárthaí a bhfuil a ndearadh simplí nó a oibrítear go háitiúil den chuid is mó, agus i gcás eitleáin ar de dhéantús baile iad nó atá anneamhchoitianta nó nach bhfuil ach líon beag díobh ann, ba cheart iad a fhágáil faoi rialú rialála na mBallstát, gan aon oibleagáid faoin Rialachán seo a bheith ar na Ballstáit eile na socruithe náisiúnta sin a aithint. (4)Mar sin féin, ba cheart an deis a thabhairt forálacha áirithe faoin Rialachán seo a chur i bhfeidhm maidir le cineálacha áirithe aerárthaí arna neisiamh ó fhorálacha an Rialacháin seo, go háirithe aerárthaí a tháirgtear ar bhealach tionsclaíoch agus a thairbheodh de shaorchúrsaíocht laistigh den Aontas. Dá bhrí sin, ba cheart go bhféadfadh eagraíochtaí atá rannpháirteach i ndearadh na naerárthaí sin a iarraidh ar an gCoimisiún a chinneadh go mbeidh feidhm ag ceanglais Aontais maidir le dearthaí, monarú agus cothabháil aerárthaí, go mbeidh feidhm acu maidir le cineálacha nua aerárthaí arna gcur ar an margadh ag na heagraíochtaí sin. (5)Níorbh iomchuí na haeradróim uile a bheith faoi réir rialacha comhchoiteanna. Ba cheart, i gcás aeradróim nach bhfuil ar oscailt i gcomhair úsáid phoiblí agus aeradróim a úsáidtear den chuid is mó i gcomhair eitilt áineasa nó chun fónamh d’aeriompar tráchtála seachas i gcomhréir le nósanna imeachta um eitilt de réir uirlisí agus ag a bhfuil rúidbhealaí pábháilte ar lú ná 800 méadar a bhfad, ba cheart iad a fhágáil faoi rialú rialála na mBallstát gan aon oibleagáid a bheith ar Bhallstáit eile faoin Rialachán seo aitheantas a thabhairt do na socruithe náisiúnta sin.

(6)Ba cheart cead a thabhairt do Bhallstáit aeradróim a bhfuil líon íseal tráchta iontu a dhíolmhú ó fhorálacha an Rialacháin seo, faoi réir réamhúdarú ón gCoimisiún, ar choinníoll go gcomhlíonann na haeradróim lena mbaineann, mar sin féin, na cuspóirí sábháilteachta comhchoiteanna íosta atá leagtha síos sna ceanglais fhíor-riachtanacha ábhartha. I gcás ina dtugann Ballstát na díolúintí sin, ba cheart feidhm a bheith ag na díolúintí sin freisin maidir le trealamh a úsáidtear ag an aeradróm lena mbaineann agus le soláthraithe na láimhseála ar an talamh agus seirbhísí bainistíochta naprúin a oibríonn ag aeradróim atá díolmhaithe. Ba cheart díolúintí a bheidh tugtha ag Ballstát d'aeradróim sula dtiocfaidh an Rialachán seo i bhfeidhm a bheith bailí fós, agus a áirithiú ag an am céanna go mbeidh faisnéis faoi na díolúintí sin ar fáil don phobal. (7)Is féidir gur fearr le Ballstáit, go háirithe d'fhonn sábháilteacht, idir-inoibritheacht nó gnóthachain éifeachtúlachta a bhaint amach, forálacha an Rialacháin seo a chur i bhfeidhm, seachas a ndlí náisiúnta, maidir le haerárthaí agus bainistiú aerthráchta ("BAT") agus seirbhísí aerloingseoireachta ("SAL") a sholáthraíonn an tarm. Ba cheart cead a thabhairt dóibh sin a dhéanamh. Ba cheart na cumhachtaí cur chun feidhme is gá a thabhairt don Choimisiún le cinneadh a dhéanamh maidir leis na hiarrataí sin. Ba cheart do Bhallstáit a úsáideann an deis seo comhoibriú le Gníomhaireacht Sábháilteachta Eitlíochta an Aontais Eorpaigh (dá ngairtear an "Ghníomhaireacht" anseo feasta) go háirithe trí sholáthar na faisnéise uile is gá lena dheimhniú go gcomhlíonann na haerárthaí agus gníomhaíochtaí lena mbaineanna forálacha ábhartha an Rialacháin seo. (8)Ba cheart comhfhreagairt agus comhréireacht a bheith ann idir na bearta a dhéantar i gcomhréir leis an Rialachán seo le sábháilteacht eitlíochta sibhialta san Aontas a rialáil, lena náirítear na gníomhartha tarmligthe agus cur chun feidhme a ghlacfar ar a bhonn sin, agus cineál agus rioscaí a bhaineann leis na cineálacha éagsúla oibríochtaí agus gníomhaíochtaí a ndíríonn siad orthu. Ba cheart iad a bheith foirmlithe, a mhéid is féidir, ar bhealach lena ndíreofar ar chuspóirí atá le baint amach, ach go bhféadfar modhanna éagsúla a úsáid leis na cuspóirí sin a bhaint amach. Ba cheart go rannchuideodh an méid sin leis na leibhéil sabháilteachta a cheanglaítear a bhaint amach ar bhealach níos costéifeachtúla agus le nuálaíocht theicniúil agus oibríochtúil a spreagadh. Ba cheart úsáid a bhaint as caighdeáin agus cleachtais tionscail aitheanta, i gcás inar léir go náirithítear comhlíonadh na ceanglais fhíor-riachtanacha a leagtar amach sa Rialachán seo leo. (9)Tá cur i bhfeidhm prionsabal fónta bainistíochta sábháilteachta fíor-riachtanach má táthar chun leanúint d'fheabhas a chur ar shábháilteacht eitlíochta sibhialta san Aontas, de rioscaí sábháilteachta atá ag teacht chun cinn a thuar, agus den úsáid is fearr a bhaint as acmhainní teicniúla teoranta. Is gá, dá bhrí sin, creat comhchoiteann um phleanáil agus cur chun feidhme gníomhaíochtaí le haghaidh feabhsú ar shábháilteacht a bhunú. Chuige sin, ba cheart Plean Eorpach um Shábháilteacht Eitlíochta agus Clár Eorpach um Shábháilteacht Eitlíochta a tharraingt suas ar leibhéal an Aontais. Ba cheart do gach Ballstát Clár Sábháilteachta Náisiúnta a tharraingt suas freisin i gcomhréir leis na ceanglais atá in Iarscríbhinn 19 a ghabhann le Coinbhinsiún Chicago. Ba cheart plean ina bhfuil tuairisc ar na gníomhaíochtaí atá le déanamh ag an mBallstát leis na rioscaí sábháilteachta sainaitheanta a mhaolú a bheith ag gabháil leis an gclár sin. (10)I gcomhréir leis na forálacha atá leagtha síos in Iarscríbhinn 19 a ghabhann le Coinbhinsiún Chicago, tá na Ballstáit le leibhéal feidhmíochta sábháilteachta inghlactha a bhunú i ndáil leis na gníomhaíochtaí eitlíochta a bhfuil siad freagrach astu. Chun cuidiú leis na Ballstáit leis an gceanglas seo a chomhlíonadh ar bhealach comhordaithe, ba cheart don Phlean Eorpach um Shábháilteacht Eorpach leibhéal feidhmíochta sábháilteachta inghlactha a leagan síos i leith na gcatagóirí éagsúla gníomhaíochtaí eitlíochta. Níor cheart an leibhéal inghlactha feidhmíochta sabháilteachta bheith ceangailteach ach rún an Aontais agus na mBallstát i dtaca le sábháilteacht eitlíochta sibhialta a chur in iúl. (11)Déantar foráil i gCoinbhinsiún Chicago maidir le híoschaighdeáin chun sábháilteacht na heitlíochta sibhialta agus caomhnú an chomhshaoil a bhaineann léi sin a áirithiú. Ba cheart a áirithiú le ceanglais fhíor-riachtanacha an Aontais agus leis na rialacha breise chun iad a chur chun feidhme, a bhunaítear sa Rialachán seo, go gcomhlíonfaidh na Ballstáit, ar bhealach aonfhoirmeach, na hoibleagáidí a leagadh síos i gCoinbhinsiún Chicago, lena náirítear na hoibleagáidí i leith tríú tíortha. I gcás ina bhfuil difear idir na híoschaighdeáin a bunaíodh le Coinbhinsiún Chicago agus rialacha an Aontais, ba cheart do na Ballstáit fógra a thabhairt ina leith sin don Eagraíocht Eitlíochta Sibhialta Idirnáisiúnta. (12)I gcomhréir leis na caighdeáin agus na cleachtais mholta a socraíodh le Coinbhinsiún Chicago, ba cheart ceanglais fhíor-riachtanacha a leagan síos a bheidh infheidhme maidir le táirgí, páirteanna agus trealamh neamhshuiteáilte aerloingseoireachta, aeradróim agus soláthar BAT/SAL; Ina theannta sin, ba cheart ceanglais fhíor-riachtanacha a bhunú freisin a bheidh infheidhme maidir le daoine agus eagraíochtaí a bhfuil baint acu le hoibriú aerárthaí, oibriú aeradróm agus soláthar BAT/SAL, agus ceanglais fhíor-riachtanacha a bheidh infheidhme maidir le daoine agus táirgí atá rannpháirteach in oiliúint agus scrúdú leighis a chur ar fhoireann eitilte agus ar rialtóirí aerthráchta (13)Ba cheart na ceanglais fhíor-riachtanacha maidir le comhoiriúnacht chomhshaoil dearthaí táirgí aerloingseoireachta, a bheith dírithe ar thorann aerárthaí agus ar astaíochtaí araon, le go bhféadfaidh an tAontas caighdeáin theicniúla mhionsonraithe a leagan amach, caighdeáin a bhfuil gá leo chun an comhshaoil a chaomhnú agus an duine a chosaint ar éifeachtaí díobhálacha oibríochtaí eitlíochta. Ba cheart na ceanglais sin a bheith bunaithe ar na caighdeáin agus na cleachtais mholta atá leagtha amach i gCoinbhinsiún Chicago. (14)Ba cheart don Aontas freisin ceanglais fhíor-riachtanacha a leagan síos maidir le soláthar sábháilte seirbhísí láimhseála ar an talamh. (15)Ós rud é go bhfuil an eitlíocht shibhialta ag brath níos mó agus níos mó ar fhaisnéis agus teicneolaíochtaí cumarsáide nua-aimseartha ba cheart ceanglais fhíor-riachtanacha a leagan síos le slándáil na faisnéise a úsáideann earnáil na heitlíochta sibhialta a áirithiú. (16)Ba cheart táirgí, páirteanna agus trealamh neamhshuiteáilte aerloingseoireachta, aeradróim agus an trealamh iontu, oibreoirí aerárthaí agus aeradróm, córais BAT/SAL agus a soláthraithe, chomh maith le píolótaí, rialtóirí aerthráchta agus daoine, táirgí agus eagraíochtaí atá bainteach lena noiliúint agus lena gcur faoi scrúdú leighis, ba cheart iad a bheith deimhnithe nó ceadúnaithe a luaithe a shuífear go gcomhlíonann siad ceanglais fhíor-riachtanacha ábhartha nó más ábhartha, na ceanglais eile a bhunaítear leis an Rialachán seo nó de bhun an Rialacháin seo. Ba cheart a thabhairt de chumhacht don Choimisiún na rialacha mionsonraithe is gá maidir le heisiúint na ndeimhnithe sin a ghlacadh agus más ábhartha, na dearbhuithe atá le déanamh chuige sin, agus cuspóirí an Rialacháin agus cineál agus riosca na gníomhaíochta lena mbaineann a chur san áireamh san am céanna. (17)Ba cheart an deis a thabhairt do na heagraíochtaí atá rannpháirteach i ndearadh agus monarú táirgí agus páirteanna aerloingseoireachta dearbhú a dhéanamh go bhfuil dearthaí táirgí agus páirteanna ag comhlíonadh na gcaighdeán tionsclaíocha ábhartha, i gcás ina meastar go náiritheoidh sé leibhéal inghlactha sábháilteachta. Ba cheart an deis sin a theorannú do tháirgí a úsáidtear in eitlíocht éadrom agus fóillíochta, agus faoi shrianta agus coinníollacha iomchuí ó thaobh áirithiú na sábháilteachta de.. (18)Ós rud é go noibríonn aerárthaí gan foireann laistigh den aerspás freisin in éineacht le haerárthaí traidisiúnta, ba cheart na haerárthaí sin a bheith cumhdaithe faoin Rialachán seo beag beann ar a mais oibriúcháin. Is féidir anois leis na teicneolaíochtaí d'aerárthaí gan foireann raon leathan oibríochtaí a dhéanamh ar ceart dóibh bheith faoi réir rialacha atá comhréireach le riosca na hoibríochta áirithe nó na gcineálacha oibríochtaí. (19)Ba cheart na rialacha maidir le haerárthaí gan foireann rannchuidiú a mhéid is féidir le comhlíonadh ceart ábhartha faoi dhlí an Aontais a bhaint amach, go háirithe an ceart maidir le meas ar an saol príobháideach agus ar shaol an teaghlaigh, mar a leagtar amach in Airteagal 7 den Chairt um Chearta Bunúsacha an Aontais Eorpaigh, agus an ceart maidir le cosaint sonraí pearsanta, mar a leagtar amach in Airteagal 8 den Chairt agus in Airteagal 16 den Chonradh ar Fheidhmiú an Aontais Eorpaigh ("CFAE") agus mar a rialáiltear i dTreoir 95/46/CE ó Pharlaimint na hEorpa agus ón gComhairle an 24 Deireadh Fómhair 1995 maidir le daoine aonair a chosaint i ndáil le sonraí pearsanta a phróiseáil agus maidir le saorghluaiseacht sonraí den sórt sin. (20)I gcás cineálacha airithe aerárthaí gan foireann, ní gá forálacha an Rialacháin seo maidir le deimhniúchán, maoirseacht agus forfheidhmiú, ná na forálacha a bhaineann leis an nGníomhaireacht, a chur i bhfeidhm chun leibhéil ábhartha sábháilteachta a bhaint amach. Ba cheart sásraí faireachais margaidh a ndéantar foráil ina leith i reachtaíocht an Aontais um chomhchuibhiú táirgí a bheith infheidhme maidir leis na cásanna sin. (21)Chun cuspóirí an Rialacháin seo a bhaint amach, ba cheart don Choimisiún, don Ghníomhaireacht agus d'údaráis inniúla na mBallstát, trí chomhroinnt acmhainní agus trí bheith ag obair i ndlúthchomhar le chéile, gníomhú mar aon chóras sábháilteachta eitlíochta amháin don Eoraip. (22)Ba cheart don Ghníomhaireacht agus do na húdaráis náisiúnta inniúla bheith ag obair i gcomhpháirtíocht le chéile chun gur fearr is féidir leo dálaí neamhshábháilte a bhrath agus bearta feabhais a dhéanamh mar is iomchuí. Ba cheart do Bhallstáit, bheith ábalta, go háirithe, na freagrachtaí faoin Rialachán seo maidir le deimhniúchán, maoirseacht agus forfheidhmiú, go háirithe nuair is gá sin chun sábháilteacht fheabhsaithe nó úsáid níos éifeachtúla acmhainní, a aistriú chuig Ballstát eile nó chuig an nGníomhaireacht. Is gá freisin, de réir an cháis, tacú leis na Ballstáit i gcomhlíonadh na gcúraimí sin, go háirithe maoirseacht chomhoibríoch agus trasteorann, trí chreat éifeachtúil le haghaidh chomhthiomsú agus comhroinnt cigirí eitlíochta agus saineolaithe eile, a bhfuil saineolas ábhartha acu, a bhunú. (23)Ba cheart sásra maoirseachta éigeandála a bhunú, atá le cur ag obair ag an gCoimisiún nuair is léir ó fhianaise fhíoraithe neamhábaltacht thromchúiseach leanúnach Ballstáit a áirithiú go héifeachtach go ndéantar cúraimí áirithe deimhniúcháin, maoirseachta nó forfheidhmithe dá chuid nó na cúraimí sin uile faoin Rialachán seo. Dá réir sin, i gcás ina gcuirtear an tsábháilteacht i mbaol agus nach réitíonn an Ballstát lena mbaineann an fhadhb go leormhaith, ba cheart an Ghníomhaireacht a bheith ábalta an fhreagracht a ghlacadh chuici ar bhonn sealadach. (24)Ar mhaithe le príomhspriocanna an Rialacháin seo a bhaint amach, chomh maith le cuspóirí a bhaineann le saorghluaiseacht earraí, daoine, seirbhísí agus caipitil, ba cheart na deimhnithe a eiseofar agus na dearbhuithe a dhéanfar i gcomhréir leis an Rialachán seo agus na gníomhartha tarmligthe agus cur chun feidhme a ghlacfar ar a bhonn sin, ba cheart iad a bheith bailí, gan tuilleadh ceanglas ná measúnaithe, i ngach Ballstát. (25)Agus deimhnithe á neisiúint de bhun an Rialacháin seo, féadfar deimhnithe, nó aon doiciméid ábhartha eile lena bhfianaítear comhlíonadh, arna neisiúint i gcomhréir le dlíthe tríú tíortha a chur san áireamh. Ba cheart an méid sin a dhéanamh i gcás ina bhforáiltear amhlaidh sna comhaontuithe idirnáisiúnta ábhartha arna dtabhairt chun críche ag an Aontas le tríú tíortha nó sna gníomhartha tarmligthe arna nglacadh ag an gCoimisiún de bhun an Rialacháin seo, agus i gcomhréir leis na comhaontuithe nó na gníomhartha tarmligthe sin.

(26)I bhfianaise na rialacha maidir le glacadh le deimhnithe agus doiciméid ábhartha eile lena bhfianaítear comhlíonadh, arna neisiúint i gcomhréir le dlíthe tríú tíortha, a ndéanann an Rialachán foráil ina leith, ba cheart aon chomhaontuithe idirnáisiúnta arna dtabhairt chun críche idir Ballstát agus tríú tír a fhoirceannadh nó a choigeartú i gcás nach bhfuil na comhaontuithe sin comhoiriúnach leis na rialacha sin. (27)Ba cheart foráil a dhéanamh maidir le leibhéal áirithe solúbthachta i ndáil le cur i bhfeidhm na rialacha a leagtar amach sa Rialachán seo nó a ghlactar ar an mbonn sin, ionas go bhféadfaidh na Ballstáit na bearta is gá a dhéanamh le freagairt láithreach d'fhadhbanna a bhaineann le sábháilteacht eitlíochta sibhialta nó le díolúintí a thabhairt i gcás cúinsí neamhintuartha práinneacha áirithe nó riachtanais oibríochtúla phráinneacha, faoi réir coinníollacha iomchuí lena áirithiú, go háirithe, comhréireacht, rialú oibiachtúil agus trédhearcacht. Ar chúiseanna comhréireachta, níor cheart don Ghníomhaireacht ná don Choimisiún measúnú a dhéanamh ar na bearta nó na díolúintí i dtrácht ach amháin d'fhonn moladh a eisiúint nó cinneadh a dhéanamh, faoi seach, i gcás inar mó a bhfad ná fad séasúir sceidealaithe aerlíne amháin, eadhon, ocht mí, gan dochar do chumhachtaí an Choimisiúin faoi Airteagal 258 de CFAE. I gcás inarb í an Ghníomhaireacht an túdarás inniúil i ndáil le deimhnithe áirithe a eisiúint i gcomhréir leis an Rialacháin seo, ba cheart a thabhairt de chumhacht di freisin na díolúintí sin a thabhairt, sna cásanna céanna agus faoi réir na gcoinníollacha céanna agus na cinn a bhfuil feidhm acu maidir leis na Ballstáit. Sa chomhthéacs sin ba cheart foráil a dhéanamh freisin maidir le leasuithe féideartha, más iomchuí, ar na rialacha ábhartha atá leagtha síos i ngníomhartha tarmligthe nó cur chun feidhme arna nglacadh ar bhonn an Rialacháin seo, go háirithe le modhanna comhlíonta eile a cheadú agus leibhéal inghlactha sábháilteachta eitlíochta sibhialta a áirithiú san Aontas ag an am céanna. (28)D'fhonn cur i bhfeidhm ceart an Rialacháin seo a áirithiú agus ag féachaint don ghá atá ann na rioscaí i gcás shábháilteacht na heitlíochta sibhialta a shainaithint, a mheasúnú agus a laghdú, ba cheart don Choimisiún, don Ghníomhaireacht agus do na húdaráis náisiúnta inniúla aon fhaisnéis atá ar fáil dóibh a mhalartú i gcomhthéacs chur i bhfeidhm an Rialacháin seo. Chun na críche sin, ba cheart cead a bheith ag an nGníomhaireacht comhar struchtúrtha a eagrú maidir le faisnéis ábhartha a bhaineann le sábháilteacht a bhailiú, a mhalartú agus anailís a dhéanamh uirthi. Chun na críche sin, ba cheart cead a bheith aici dul i mbun na socruithe riaracháin is gá. (29)Ar mhaithe leis an malartú faisnéise, lena náirítear sonraí, is ábhartha do ghníomhaíochtaí deimhniúcháin, maoirseachta agus forfheidhmithe, idir na Ballstáit, an Coimisiún agus an Ghníomhaireacht, ba cheart don Ghníomhaireacht, i gcomhar leis na Ballstáit agus an Coimisiún, stór lárnach na faisnéise sin a bhunú agus a bhainistiú. (30)Tá feidhm ag Treoir 95/46/CE ó Pharlaimint na hEorpa agus ón gComhairle maidir le próiseáil sonraí pearsanta a dhéanfar mar chuid de chur i bhfeidhm an Rialacháin seo. De bhun na Treorach sin, féadfaidh Ballstáit foráil a dhéanamh maidir le díolúintí agus srianta i ndáil le roinnt de na cearta agus na hoibleagáidí a ndéantar foráil ina leith inti, lena náirítear iad siúd a bhaineann le próiseáil sonraí leighis agus sláinte. Tá gá le próiseáil sonraí pearsanta, agus go háirithe sonraí leighis agus sláinte, i gcomhthéacs an stóir lárnaigh de bhun Airteagal 63 den Rialachán seo le comhar éifeachtach a chumasú idir na Ballstáit i ndeimhniúchán agus maoirseacht dea-shláinte píolótaí. Ba cheart malartú sonraí pearsanta a bheith faoi réir coinníollacha dochta, agus teoranta don mhéid a bhfuil géarghá leis chun cuspóirí an Rialacháin seo a bhaint amach. I bhfianaise an méid thuas, ba cheart na prionsabail atá leagtha amach i dTreoir 95/46/CE a fhorlíonadh nó a shoiléiriú, más gá. (31)Tá feidhm ag Rialachán (CE) Uimh. 45/2001 ó Pharlaimint na hEorpa agus ón gComhairle agus go háirithe na forálacha di a bhaineann le rúndacht agus slándáil na próiseála, tá feidhm acu maidir le próiseáil sonraí pearsanta ag an nGníomhaireacht agus í i mbun a cuid freagrachtaí i gcur i bhfeidhm an Rialacháin seo agus go sonrach i mbainistiú an stóir lárnaigh de bhun Airteagal 63 den Rialachán seo. I bhfianaise an méid thuas, ba cheart na prionsabail atá leagtha amach i Rialachán(CE) Uimh. 45/2001 a fhorlíonadh nó a shoiléiriú sa Rialachán seo, más gá. (32)Bunaíodh an Ghníomhaireacht le Rialachán (CE) Uimh. 1592/2002 ó Pharlaimint na hEorpa agus ón gComhairle laistigh de struchtúr institiúideach agus coimheá cumhachta an Aontais mar atá, agus tá sí neamhspleách i ndáil le hábhair theicniúla agus tá neamhspleáchas dlíthiúil, riaracháin agus airgeadais aici. Fuair an Ghníomhaireacht tuilleadh inniúlachtaí i gcomhréir le Rialachán (CE, Euratom) Uimh. 216/2008. Ba cheart coigeartuithe áirithe a dhéanamh ar a struchtúr agus a feidhmiú ionas gur féidir déileáil níos fearr leis na cúraimí nua a thugtar di leis an Rialachán seo. (33)Faoi chóras institiúideach an Aontais, is ar na Ballstáit go príomha atá an fhreagracht maidir le dlí an Aontais a chur chun feidhme. Ba cheart, dá bhrí sin, i bprionsabal, cúraimí deimhniúcháin, maoirseachta agus forfheidhmithe, arna gceangal ag an Rialachán seo agus ag gníomhartha tarmligthe agus cur chun feidhme, a dhéanamh ar an leibhéal náisiúnta trí údarás inniúil amháin nó níos mó de chuid na mBallstát. I gcásanna áirithe a shaineofar go soiléir, áfach, ba cheart é a thabhairt de chumhacht don Ghníomhaireacht na cúraimí sin a dhéanamh mar a shonraítear sa Rialachán seo. Sna cásanna sin ba cheart cead a thabhairt don Ghníomhaireacht, na bearta is gá a dhéanamh a bhaineann le hoibriú aerárthaí, le cáilíocht foirne eitilte nó le húsáid aerárthaí tríú tír i gcás inarb is é sin an modh is fearr chun aonfhoirmeacht a áirithiú agus chun oibriú an mhargaidh inmheánaigh a éascú. (34)Ba cheart don Ghníomhaireacht saineolas teicniúil a thabhairt don Choimisiún agus an reachtaíocht is gá á hullmhú aige agus, más iomchuí, cúnamh a thabhairt do na Ballstáit agus don tionscal agus an reachtaíocht sin á cur chun feidhme. Ba cheart é a bheith de chumhacht aici sonraíochtaí deimhniúcháin agus ábhar treorach a eisiúint agus cinntí teicniúla a dhéanamh agus deimhnithe a eisiúint nó dearbhuithe a chlárú de réir mar is gá. (35)Beidh ról lárnach ag córais dhomhanda loingseoireachta satailíte, agus go háirithe ag clár Galileo an Aontais i gcur chun feidhme córais Eorpaigh um bainistiú aerthráchta. Maidir leis sin, ba cheart a thabhairt de chumhacht don Ghníomhaireacht na sonraíochtaí teicniúla is gá a fhorbairt agus eagraíochtaí a sholáthraíonn BAT/SAL uile-Eorpacha a dheimhniú le hardleibhéal, aonfhoirmeach sábháilteachta, idir-inoibritheachta agus éifeachtúlachta oibríochtúla a áirithiú. (36)Cuireann Rialachán (CE) Uimh. 2111/2005 ó Pharlaimint na hEorpa agus ón gComhairle de dhualgas ar an nGníomhaireacht an fhaisnéis go léir a chur in iúl a d’fhéadfadh bheith ábhartha maidir le liosta an Aontais d’aeriompróirí a bheidh faoi réir toirmeasc ar a noibriú san Aontas, ar chúiseanna sábháilteachta, a thabhairt cothrom le dáta. Ba cheart don Ghníomhaireacht cúnamh a thabhairt don Choimisiún agus Rialachán (CE) Uimh. 2111/2005 á chur chun feidhme aige, trí na measúnuithe is gá a dhéanamh ar oibreoirí tríú tír agus údaráis tríú tír atá freagrach as maoirseacht orthu, agus moltaí iomchuí a thabhairt don Choimisiún. (37)Le comhlíonadh an Rialacháin seo a áirithiú, ba cheart an deis a bheith ann fíneálacha nó íocaíochtaí pionósacha tréimhsiúla a fhorchur, nó an dá rud, ar shealbhóiri deimhnithe arna neisiúint ag an nGníomhaireacht agus ar ghnóthais a rinne dearbhuithe leis an nGníomhaireacht, i gcás ina sáróidh siad na rialacha is infheidhme ina leith de bhun an Rialacháin seo. Ba cheart don Choimisiún na fíneálacha agus na híocaíochtaí pionósacha tréimhsiúla sin a fhorchur ar mholadh ón nGníomhaireacht. I dtaca leis sin, ba cheart don Choimisiún, i bhfianaise cúinsí gach cáis ar leith, freagairt do na sáruithe sin ar bhealach comhréireach agus leormhaith, agus bearta eile amhail tarraingt siar an deimhnithe á gcur san áireamh. (38)D'fhonn rannchuidiú le cur i bhfeidhm aonfhoirmeach an Rialacháin seo, ba cheart a thabhairt de chumhacht don Ghníomhaireacht faireachán a dhéanamh ar an gcur i bhfeidhm sin a dhéanfaidh na Ballstáit, lena náirítear cigireachtaí a dhéanamh. (39)Ar bhonn a saineolais theicniúil, ba cheart don Ghníomhaireacht cúnamh a thabhairt don Choimisiún beartas taighde a shainiú agus cláir thaighde de chuid an Aontais a chur chun feidhme. Ba cheart cead a bheith aici taighde a bhfuil gá leis láithreach a dhéanamh agus páirt a ghlacadh i dtionscadail taighde ad hoc faoi Chreatchlár an Aontais Eorpaigh um Thaighde agus Nuálaíocht nó faoi chláir mhaoiniúcháin phríobháideacha nó phoiblí de chuid an Aontais nó eile. (40)Ag féachaint do na hidirspleáchais atá ann cheana idir sábháilteacht agus slándáil san eitlíocht shibhialta, ba cheart don Ghníomhaireacht páirt a ghlacadh sa chomhar maidir le réimse na slándála eitlíochta, lena náirítear cibearshlándáil. Ba cheart di rannchuidiú lena saineolas le cur chun feidhme, ag an gCoimisiún agus ag na Ballstáit, rialacha an Aontais sa réimse sin. (41)Ba cheart don Ghníomhaireacht, arna iarraidh sin uirthi, cuidiú leis na Ballstáit agus leis an gCoimisiún i réimse an chaidrimh idirnáisiúnta a bhaineann le hábhair a chumhdaítear faoin Rialachán seo, go háirithe i dtaca le comhchuibhiú rialacha agus aitheantas frithpháirteach deimhnithe. Bheadh sí i dteideal an caidreamh iomchuí a bhunú, trí shocruithe oibre, le húdaráis tríú tíortha agus eagraíochtaí idirnáisiúnta atá inniúil sna hábhair a chumhdaítear sa Rialachán seo, faoi réir fhormheas ón gCoimisiún roimh ré. Ar mhaithe le sábháilteacht a chur chun cinn ar leibhéal domhanda, i bhfianaise na nardchaighdeán atá á gcur i bhfeidhm laistigh den Aontas, ba cheart cead a thabhairt don Ghníomhaireacht, laistigh dá réimse inniúlachta, gabháil do chomhar teicniúil ad hoc, taighde agus tionscadail chúnaimh le tríú tíortha agus le heagraíochtaí idirnáisiúnta. Ba cheart don Ghníomhaireacht cúnamh a thabhairt don Choimisiún reachtaíocht de chuid an Aontais i réimsí teicniúla eile na heitlíochta sibhialta, amhail slándáil nó an tAerspás Eorpach Aonair, a chur chun feidhme i gcás ina bhfuil an saineolas ábhartha ag an nGníomhaireacht. (42)Ar mhaithe le dea-chleachtais agus cur chun feidhme aonfhoirmeach reachtaíocht sábháilteachta eitlíochta an Aontais a chur chun cinn, féadfaidh an Ghníomhaireacht oiliúint a cur ar fáil. (43)Ba cheart an Ghníomhaireacht a rialú agus a oibriú i gcomhréir le prionsabail an Ráitis Chomhpháirtigh ó Pharlaimint na hEorpa, ón gComhairle agus ón gCoimisiún Eorpach maidir le gníomhaireachtaí díláraithe an 19 Iúil 2012. (44)Ba cheart ionadaíocht a dhéanamh ar na Ballstáit agus an gCoimisiún laistigh de Bhord Bainistíochta na Gníomhaireachta chun a feidhmeanna a rialú go héifeachtach. Ba cheart na cumhachtaí is gá a thabhairt don Bhord Bainistíochta go háirithe le Stiúrthóir Feidhmiúcháin a cheapadh, agus leis an tuarascáil ghníomhaíochta bhliantúil chomhdhlúite, an doiciméad clárúcháin, an buiséad bliantúil, agus na rialacha airgeadais is infheidhme maidir leis an nGníomhaireacht a ghlacadh. (45)Ar mhaithe le trédhearcacht, ba cheart stádas breathnóra a thabhairt do pháirtithe leasmhara laistigh de Bhord Bainistíochta na Gníomhaireachta.

(46)Ionas gur féidir leis an mBord Bainistíochta a chúraimí a dhéanamh i gceart, ba cheart Bord Feidhmiúcháin bheith de chúnamh air, ar cheart dó go háirithe cinntí an Bhoird Bainistíochta a ullmhú agus comhairle a thabhairt do Stiúrthóir Feidhmiúcháin na Gníomhaireachta maidir le cur chun feidhme na gcinntí sin. (47)Éilítear ar mhaithe le leas an phobail gur ar shaineolas neamhspleách amháin a bhunóidh an Ghníomhaireacht a gníomhaíocht maidir le sábháilteacht, agus an Rialachán seo agus na gníomhartha tarmligthe agus cur chun feidhme arna nglacadh ar a bhonn sin á gcur i bhfeidhm go docht aici. Chuige sin, ba cheart don Stiúrthóir Feidhmiúcháin cinntí a bhaineann le sábháilteacht a dhéanamh, agus ba cheart an deis a bheith aige bheith ansolúbtha maidir le comhairle a lorg agus feidhmiú inmheánach na Gníomhaireachta a eagrú. (48)Is gá a áirithiú go dtairbheoidh na páirtithe a ndéanfaidh cinntí na Gníomhaireachta difear dóibh de na réitigh is gá ar mhodh a oireann do nádúr speisialta réimse na heitlíochta. Dá bhrí sin, ba cheart sásra oiriúnach achomhairc a bhunú le go bhféadfaidh cinntí na Gníomhaireachta bheith faoi réir achomharc chuig Bord Achomhairc speisialaithe, bord a bhféadfaí a chuid cinntí bheith faoi réir caingean os comhair Chúirt Bhreithiúnais an Aontais Eorpaigh (an"Chúirt Bhreithiúnais") i gcomhréir le CFAE. (49)Tá na cinntí uile a dhéanann an Coimisiún faoin Rialachán seo faoi réir athbhreithniú ag an gCúirt Bhreithiúnais i gcomhréir le CFAE. Ba cheart i gcomhréir le hAirteagal 261 de CFAE, dlínse neamhshrianta i ndáil le cinntí lena bhforchuireann an Coimisiún fíneálacha nó íocaíochtaí pionósacha tréimhsiúla a thabhairt don Chúirt Bhreithiúnais. (50)Nuair a fhorbraíonn an Ghníomhaireacht dréachtrialacha, ar rialacha ginearálta iad agus ar rialacha iad a bheidh le cur chun feidhme ag na húdaráis náisiúnta, ba cheart dul i gcomhairle leis na Ballstáit. Ina theannta sin, i gcás ina bhféadfadh iarmhairtí sóisialta tábhachtacha a bheith ag gabháil le rialacha, ba cheart dul i gcomhairle go hiomchuí le geallsealbhóirí, lena náirítear comhpháirtithe sóisialta de chuid an Aontais, nuair a ullmhóidh an Ghníomhaireacht dréachtrialacha comhfhreagracha. (51)D'fhonn a cúraimí a dhéanamh go héifeachtach faoin Rialachán seo, ba cheart don Ghníomhaireacht comhoibriú, de réir mar is gá, le hinstitiúidí, comhlachtaí, oifigí agus gníomhaireachtaí eile de chuid an Aontais i réimsí ina ndéanann an gcuid gníomhaíoc